Wanita warga emas melecur dapur terbakar
Oleh OTHMAN YAHAYA

3 Mac 2021, 10:10 pm
SUNGAI PETANI – Seorang wanita warga emas berusia lingkungan 70-an melecur pada muka, kaki dan tangan selepas ruang dapur rumahnya terbakar dalam kejadian di Taman Ria di sini pada pada pagi ini.
Seorang lagi mangsa dipercayai suami wanita itu mengadu sakit bahagian lutut.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat (JBPM) Kedah, Mohamadul Ehsan Mohd Zain berkata, pihaknya menerima panggilan berhubung kejadian pada pukul 11.38 pagi.
“Sebaik tiba di lokasi kejadian, kita mendapati kebakaran melibatkan bahagian dapur sebuah rumah setingkat.
“Penilaian awal kemusnahan akibat kebakaran hampir 12 peratus di bahagian dapur dan melibatkan dua orang mangsa warga emas,” katanya dalam satu kenyataan di sini hari ini.
Katanya, anggota Perkhidmatan Penyelamatan dan Perawatan Kecemasan (EMRS) Sungai Petani memberi rawatan awal kepada kedua-dua mangsa sebelum dikejarkan ke Hospital Sultan Abdul Halim untuk rawatan.

Tambahnya, api berjaya dipadamkan pada pukul 11.54 pagi. – K! ONLINE


Penagih rela mati, diajar kalimah syahadah elak ditahan AADK
Oleh TOREK SULONG

3 Mac 2021, 10:18 pm
BACHOK – Seorang penagih dadah menyatakan hasrat bahawa dia rela mati daripada ditangkap sewaktu anggota Agensi Anti Dadah Kebangsaan (AADK) Bachok menyerbu rumahnya di Tawang di sini semalam.
Pegawai AADK Bachok, Zulkapli @ Zulkifli Muhammad berkata, suspek yang berusia 45 tahun dipercayai berada dalam keadaan gian dan hanya mampu terbaring di ruang tamu rumahnya selepas tidak mendapat bekalan dadah.
Katanya, selain itu, anggota AADK juga terpaksa mengajar lelaki itu kalimah syahadah selepas menjerit-jerit kononnya dia mahu mati di dalam rumah itu.
“Lelaki itu memaklumkan bahawa dia rela menunggu malaikat maut datang mencabut nyawanya daripada ditangkap.
“Bagaimanapun, anggota AADK berjaya memujuk lelaki itu selepas memaklumkan bahawa dia ditangkap hanya untuk tujuan pemulihan ketagihan,” katanya ketika dihubungi Kosmo! hari ini.
Menurut Zulkifli, lelaki itu merupakan salah seorang daripada enam lelaki yang ditahan dalam Ops Cegah yang dijalankan oleh AADK Bachok di Kampung Tawang, Kampung Perupok dan Melawi di sini semalam.

Katanya, semua suspek berusia 25 hingga 50 tahun itu dicekup di rumah masing-masing hasil risikan AADK sebelum menjalankan serbuan.
“Sembilan orang suspek telah diperiksa dan hanya enam daripada mereka ditahan selepas didapati positif dadah jenis methamphetamine dan morfin.
“Salah seorang suspek berusia 28 tahun didapati memiliki 199 biji pil dipercayai pil kuda dan Erimin 5,” katanya.
Menurut Zulkifli, lelaki itu ditahan mengikut Seksyen 39A(1) dan Seksyen 12(2) Akta Dadah Berbahaya 1952.
Tambahnya, lapan lagi suspek ditahan mengikut Seksyen 3(1) Akta Penagih Dadah 1983. – K! ONLINE


Raja Ilya tolak tawaran Hollywood kerana babak bogel
3 Mac 2021, 8:17 pm
PETALING JAYA – Beberapa tahun lalu, nama pelakon Raja Ilya pernah mencetuskan sensasi selepas dia didakwa menipu ditawarkan berlakon dalam naskhah Hollywood.
Semuanya gara-gara Raja Ilya atau nama lengkapnya Raja Ramilah Begum Raja Mohammad, 35, memberitahu dia terpaksa menolak tawaran tersebut kerana mendakwa tidak bersesuaian dengan dirinya.
Menerusi satu perkongsian video dalam Instagram, pelakon itu tampil membuat penjelasan tentang kontroversi tersebut demi menjernihkan namanya daripada terus dilabel sebagai pembohong.
Jelas pelakon yang kini menetap di Perth, Australia itu, dia menolak tawaran berlakon dalam sebuah karya terbitan platform Netflix kerana memerlukan dirinya tampil berbogel.
“Watak tersebut memerlukan saya berbogel dan duduk di dalam inkubator. Tawaran yang diberi sangat lumayan dan diterbitkan oleh syarikat produksi yang besar.
“Tetapi saya ada pendirian sendiri untuk tidak melakukannya. Orang Barat selalu beranggapan babak sebegitu sebagai satu seni. Tetapi saya tidak selesa untuk berbogel atau melakukan babak seksual. Sebab itu saya tolak,” ujarnya.

Pelakon yang berkahwin dengan seorang usahawan dari Australia, Trent Garret itu ditawarkan berlakon dalam naskhah berkenaan pada tahun 2018.
Pada tahun sama, dia juga pernah menghantar dua buah video uji bakat untuk filem Jurassic World dan Star Wars: The Rise of Skywalker tetapi gagal mendapat maklum balas.
Dalam perkongsian tersebut, pelakon filem KL Vampires itu mengakui sudah serik untuk terlalu terbuka berkongsi kepada umum tentang perkara yang belum tentu berlaku.
“Saya belajar daripada pengalaman lalu untuk diam dan tidak akan bercerita apa jua aktiviti uji bakat yang saya lakukan di sini.
“Sampai satu ketika nanti, mungkin semasa atau selepas penggambaran selesai, baru akan kongsi kepada peminat,” ujarnya.
Baru-baru ini, pelakon Nadia Brian juga mendedahkan dia menolak tawaran berbogel dan beraksi panas dalam drama 12 episod terbitan sebuah produksi Hollywood. – K! ONLINE


SUKE: Lima mangsa masih terperangkap
3 Mac 2021, 8:35 pm
PETALING JAYA – Lima orang mangsa dilaporkan masih terperangkap di bawah runtuhan sebuah jambatan lebuh raya yang dalam proses pembinaan di Lebuh Raya Lingkaran Tengah 2 (MRR2) dari Pandan Indah menghala Ampang, lewat petang tadi.
Pusat Gerakan Operasi Kuala Lumpur berkata, kesemua mangsa dikatakan berada dalam sebuah van kilang yang melalui lokasi sebelum kejadian berlaku.
Katanya, pihak bomba menerima panggilan kecemasan melalui talian MERS 999 sekitar pukul 5.58 petang.
“Seramai 23 petugas dari Balai Bomba dan Penyelamat (BBP) Sungai Besi dengan bantuan BBP Hang Tuah, Bandar Tun Razak, Cheras dikejarkan ke lokasi.
“Setibanya di tempat kejadian, didapati terdapat runtuhan jambatan dalam pembinaan yang menghempap sebuah van kilang,” ujarnya dalam kenyataan hari ini. – K! ONLINE


[KEMASKINI] Perancah besi runtuh angkara rempuhan treler
3 Mac 2021, 8:18 pm
PETALING JAYA – Rempuhan pada perancah pembinaan oleh sebuah treler disyaki punca utama projek pembinaan Lebuhraya Bertingkat Sungai Besi-Ulu Kelang (SUKE) di Lebuh Raya Lingkaran Tengah 2 (MRR2) berdekatan Bandar Tasik Selatan runtuh lewat petang tadi.
Projek Lintasan Sungai Besi-Ulu Klang Sdn. Bhd. selaku pemaju bagi projek SUKE menerusi satu kenyataan berkata, treler berkenaan yang membawa lebih muatan dikatakan telah merempuh perancah besi pembinaan menyebabkan ia runtuh.
“Sebagai rekod, trailer tersebut tidak terlibat di dalam pembinaan lebuh raya SUKE.
“Ekoran insiden itu, kesesakan trafik yang teruk berlaku di lebuh raya berkenaan,” ujarnya hari ini.
Jelasnya, pasukan bomba sedang berada di tempat kejadian bagi menjalankan siasatan.
Dalam pada itu, katanya, pihak SUKE akan mengeluarkan kenyataan susulan berkaitan insiden ini dari masa ke semasa.

Untuk mendapatkan maklumat terkini atau menghantar maklum balas, sila berhubung dengan saluran komunikasi SUKE di talian hotline 1 300 88 9922 atau laman sosial Facebook PROL. – K! ONLINE


Dua penumpang maut, tiga terselamat dalam runtuhan
Oleh NOR AZIHAN MD. GHAZALI

3 Mac 2021, 10:24 pm
KUALA LUMPUR – Dua maut manakala tiga lagi pekerja kilang terselamat dalam kejadian runtuhan projek Lebuhraya Bertingkat Sungai Besi-Ulu Kelang (SUKE) di Lebuh Raya Lingkaran Tengah 2 (MRR2) berdekatan dari arah Pandan Indah menghala ke Shah Alam lewat petang tadi.
Ketua Jabatan Siasatan dan Penguatkuasaan Trafik (JSPT) Kuala Lumpur, Asisten Komisioner Zulkefly Yahya berkata, mereka yang terselamat merupakan pemandu van yang juga seorang lelaki serta dua penumpang wanita.
“Dua yang terbunuh juga merupakan penumpang wanita dan kesemua lima mangsa adalah warga tempatan yang dianggarkan berumur 30 hingga 45 tahun.
“Tiga mangsa yang terselamat telah dihantar ke Pusat Perubatan Universiti Kebangsaan Malaysia (PPUKM) untuk rawatan lanjut,” ujarnya kepada pemberita di lokasi kejadian hari ini.
Perancah besi pembinaan yang runtuh
Jelasnya, mangsa yang meninggal dunia pula dihantar ke hospital yang sama untuk bedah siasat.
“Siasatan mendapati kesemua mangsa dalam perjalanan menuju ke tempat kerja di sebuah kilang berdekatan.

“Pemandu lori juga akan ditahan untuk membantu siasatan dan ujian saringan air kencing turut akan dilakukan,” ujarnya. – K! ONLINE


Pengacara dan pelakon Rina Gunawan meninggal dunia
3 Mac 2021, 8:09 pm
PETALING JAYA – Pengacara dan pelakon terkenal Indonesia, Rina Gunawan dilaporkan meninggal dunia semalam selepas seminggu dirawat akibat mengalami gejala Covid-19 Unit Rawatan Rapi (ICU) Hospital Pertamina Simprug, Jakarta.
Bagaimanapun, punca kematian Rina atau nama lengkapnya Rina Mustikana Gumilang Gunawan, 47, masih belum dapat disahkan sama ada berpunca daripada jangkitan wabak pandemik tersebut ataupun disebabkan masalah asma yang dihidapinya.
Memetik laporan Kapanlagi, suami kepada Rina iaitu Teddy Syah memaklumkan bahawa isterinya memang dimasukkan ke ICU sebelum ini.
Tetapi dia tidak pasti dengan status sebenar tahap kesihatan isterinya sebelum wanita itu menghembuskan nafas terakhir dalam keadaan mengejut.
“Beberapa hari sebelum meninggal dunia, isteri saya dalam keadaan stabil. Tetapi dia berasa penat kerana bekerja,” katanya.
Jenazah pengacara itu dimakamkan di Tanah Perkuburan Tanah Kusir, Jakarta menggunakan peti yang dibungkus kemas dengan plastik mengikut prosedur operasi standard (SOP) yang ketat.

Hanya keluarga terdekat sahaja dapat hadir ke acara pengebumian tetapi dibenarkan melihat dari jarak jauh.
Untuk rekod, Rina yang dilahirkan di Bandung memulakan karier dalam industri sebagai penyanyi pada 1996 dan menghasilkan album berjudul Yudi pada tahun sama.
Selepas itu, dia mula aktif sebagai pengacara dan pernah muncul sebagai pelakon sinetron antaranya Erte Erwe, Pat Pat Gulipat, Mat Angin dan Si Doel Anak Sekolahan.
Rina mendirikan rumah tangga bersama Teddy pada 1999 dan dikurniakan dua orang anak. – K! ONLINE


Kilang proses roti, biskut diserbu guna logo halal tidak sah
Oleh ZAKI SALLEH

3 Mac 2021, 10:15 pm
IPOH – Sebuah kilang memproses makanan yang memasarkan produk menggunakan logo halal tanpa kebenaran diserbu hasil risikan Kementerian Perdagangan Dalam Negeri dan Hal Ehwal Pengguna (KPDNHEP) Perak dan aduan awam di sebuah kawasan perindustrian di sini semalam.
Operasi oleh sepasukan anggota penguat kuasa KPDNHEP Perak bersama Jabatan Agama Islam Perak (Jaipk) diadakan bagi memeriksa penggunaan logo halal di premis yang dijadikan tempat memproses roti dan biskut itu.
Pengarah KPDNHEP Perak, Saifullizan Kamarul Zaman berkata, ketika diperiksa pemilik premis gagal mengemukakan sebarang perakuan halal yang diperakuan oleh pihak berkuasa.
Menurut beliau, pemeriksaan lanjut juga mendapati syarikat ini menyimpan barang kawalan iaitu gula dan tepung gandum tanpa permit menyimpan barang kawalan berjadual yang sah.
“Kita merampas 400 bungkus biskut yang siap dipek, 24,000 keping beg plastik kosong roti dan 4,345 beg plastik kosong biskut yang menggunakan logo halal yang kesemuanya bernilai RM21,623.
“Kesalahan ini disiasat mengikut Akta Perihal Dagangan 2011 yang boleh dikenakan hukuman denda sehingga RM100,000 atau penjara untuk individu dan denda RM250,000 bagi syarikat,” ujarnya dalam satu kenyataan di sini hari ini.

Bagi kes di bawah Akta Kawalan Bekalan 1961 pula, nilai keseluruhan rampasan berjumlah RM15,990 meliputi 285 guni tepung gandum seberat 7.1 tan dan 10 guni gula pasir seberat 500 kilogram.
Kata Saifullizan, rampasan ini pula disiasat di bawah Seksyen 7(4) Akta Kawalan Bekalan 1961 kerana gagal mengemukakan lesen atau permit.
“Jika sabit kesalahan denda sehingga RM1 juta atau penjara boleh dikenakan manakala denda sehingga RM3 juta pula bagi kesalahan yang berikutnya termasuk penjara.
“Kita ingin mengingatkan pengguna dan peniaga supaya peka terhadap penggunaan logo halal yang sah dan mengemukakan aduan berhubung perkara itu melalui WhatsApp di talian 019-279 4317 atau datang ke mana-mana pejabat KPDNHEP berdekatan,” ujarnya. – K! ONLINE


Cipta akaun palsu nak pisahkan Puteri Sarah, Syamsul
Oleh MOHD. HAIKAL ISA

3 Mac 2021, 8:08 pm
PETALING JAYA – Keharmonian yang kembali terjalin antara pelakon Puteri Sarah Liyana dengan suaminya, Syamsul Yusof ternyata tidak disenangi semua pihak.
Menurut Sarah, ada sahaja pihak yang tergamak mencipta akaun palsu semata-mata ingin mengintip aktiviti harian dia dan suami seolah-olah tidak senang melihat mereka sudah berbaik semula.
Sarah, 35, memaklumkan, terdapat individu tidak dikenali berkenaan sering mengganggunya dan keluarga di sosial media.
“Selamat pagi stalker, mesti hari-hari awak ingat saya kan? Setiap hari awak intip saya, tahu aktiviti saya, okay stalk la.
“Instagram saya tak private pun, maaf saya terlalu sibuk dengan keluarga, dengan kerja, dengan perniagaan. Saya tak ada masa untuk buat benda lain tak macam awak.
“Sampai terpaksa buat akaun palsu untuk kacau saya. Dah 2021, terimalah kalau buat jahat Allah takkan izinkan awak menang, Allah tak tidur. Memang tak tenang ya tengok dah berbaik?” katanya menerusi Instastory.

Sarah bagaimanapun tidak mendedahkan siapa individu yang melakukan tindakan tidak bermoral itu.
Bukan dia sahaja yang diganggu, Sarah memberitahu ahli keluarga dan rakan-rakannya turut menerima nasib yang sama.
Justeru itu, dia meminta individu berkenaan muhasabah diri dan mendekatkan diri dengan Tuhan.
“Lepas tu kacau kakak ipar saya, kacau kawan-kawan saya, kacau stokis (perniagaan) saya. Malah ibu mentua pun awak menggila kacau.
“Nak kena buat laporan polis lagi ke awak ni? Tolong jaga maruah tu sikit. Tolong pergi berubat, teruk sangat dah awak ni.
“Kalau awak rasa tak tenang, selalulah tahajud dan solat taubat. Insya-Allah rasa berdosa yang menebal dalam diri tu akan terhapus sedikit demi sedikit. Hidup pun tenang. Tak adalah rasa insecure 24 jam,” ujarnya.
Sarah pada Januari lalu mendedahkan, dia mendapat banyak komen dan mesej peribadi (DM) daripada individu tidak dikenali dengan menggunakan akaun berbeza.s
Justeru, Sarah tidak akan teragak-agak untuk membuat laporan polis terhadap individu yang melakukan provokasi dan memanipulasi isu masalah rumah tangganya dengan suami.
Kisah kemelut rumah tangga Sarah dan Syamsul Yusof mula jadi perhatian selepas Sarah didakwa sudah ke pejabat agama pada 20 September lalu. – K! ONLINE


Pasangan tunang didakwa mengedar dadah
Oleh MOHD AZLI ADLAN

3 Mac 2021, 8:20 pm
KUALA TERENGGANU – Pasangan tunang dihadapkan ke Mahkamah Majistret di sini hari ini atas pertuduhan mengedar dan memiliki dadah jenis methamphetamine, heroin dan kodien pada dua minggu lalu.
Tertuduh pertama, Mohamad Amirul Aliff Mat Jusoh, 22, yang merupakan penganggur menghadapi tujuh pertuduhan manakala tunangnya, Nurin Rasyiqah Adabiah Mat Ideris, 21, pula berdepan dua pertuduhan.
Berdasarkan pertuduhan pertama dan kedua, Mohamad Amirul Aliff didakwa mengedar dadah jenis methamphetamine masing-masing seberat 1,797.7 gram dan 833.7 gram di belakang rumah di Jalan Jambu Bongkok, Kampung Jambu Bongkok, Marang pada pukul 1.10 pagi, 20 Februari lalu.
Bagi pertuduhan ketiga pula, tertuduh didakwa mengedar dadah jenis heroin dengan seberat 1,096.8 gram di tempat, masa dan tarikh sama.
Mohamad Amirul Aliff turut didakwa dua lagi pertuduhan mengedar dadah jenis methamphetamine dengan berat 152.1 gram dan 65.3 gram di tepi jalan kawasan Kampung Jambu Bongkok, Marang pada pukul 1 pagi hari sama mengikut Seksyen 39B (1) (a) akta sama.
Dia turut berdepan berdepan pertuduhan yang dibacakan bersama tertuduh wanita iaitu mengedar dadah jenis methamphetamine seberat 102.1 gram mengikut Seksyen 39B (1) (a) akta sama.

Kedua-dua tertuduh juga didakwa memiliki dadah jenis kodein dengan berat kasar 4.5 liter mengikut Seksyen 12(2) akta sama.
Kosmo! 23 Februari lalu melaporkan hasrat pasangan tunang untuk melangsungkan perkahwinan tidak kesampaian apabila mereka ditahan bersama dadah bernilai RM565,150 di Kampung Jambu Bongkok. – K! ONLINE


Tebing runtuh undang risiko
Oleh MOHAMAD FAIZAL HASHIM

3 Mac 2021, 7:44 pm
PASIR GUDANG – Penduduk di Jalan Ketapang 9, Taman Rinting, di sini, bimbang isu tebing runtuh yang berlaku sejak empat bulan lalu akan bertambah buruk jika tidak ditangani segera.
Penyelia Pusat Aduan Pasir Gudang, Syed Othman Syed Abdullah berkata, kejadian tebing runtuh itu dipercayai berpunca daripada saliran longkang yang tersumbat di kawasan berkenaan.
Katanya, pihaknya menggesa pihak Majlis Bandaraya Johor Bahru (MBJB) mengambil tindakan segera memandangkan kawasan tersebut berhampiran dengan Sekolah Kebangsaan SK Taman Rinting 3 serta tadika berhampiran.
“Kita telah memaklumkan pihak MBJB pada Januari malah turut menghubungi dua minggu lalu. Kita faham MBJB memerlukan masa daripada segi proses tender, cuma kebimbangan adalah berdasarkan aduan ibu bapa dan pelajar sekolah.
“Kami berharap perkara ini diberi pertimbangan dalam kadar segera sebelum ada yang menjadi mangsa akibat masalah ini,” katanya.
Menurut penduduk, Mohamad Ashraf Md. Jusof, 27, berkata, lokasi runtuh itu terletak di jalan masuk ke kawasan perumahan hanya dipagari dengan penghadang jalan bagi mengelakkan penduduk menghampirinya.

“Saya hairan mengapa isu ini tidak diselesaikan dalam keadaan segera sedangkan ia sudah berlaku sejak Disember tahun lalu. Perkara ini tidak seharusnya berlaku.
“Apa yang menjadi kerisauan apabila murid sekolah di sini menggunakan jalan berhampiran cerun sedalam kira-kira tiga meter itu. Walaupun belum pernah berlaku kemalangan membabitkan jiwa, namun langkah mengatasi perlu diambil,” katanya.
Dalam pada itu, jurucakap MBJB ketika dihubungi memaklumkan tindakan sudah diambil oleh majlis bandar raya.
“Pihak kontraktor sudah dilantik dan akan masuk minggu ini di lokasi berkenaan,” katanya ketika dihubungi hari ini.-K! ONLINE.


16 bekas ahli gagal isytihar UMNO parti tidak sah
Oleh NUZULSHAM SHAMSUDDIN

3 Mac 2021, 8:00 pm
PUTRAJAYA – Seramai 16 bekas ahli UMNO hari ini gagal dalam permohonan mereka di Mahkamah Persekutuan bagi perisytiharan bahawa UMNO adalah parti yang tidak sah kerana melanggar perlembagaannya.
Keputusan sebulat suara itu dibuat selepas panel lima hakim yang diketuai Hakim Besar Malaya, Tan Sri Azahar Mohamed menolak permohonan 16 bekas ahli UMNO tersebut.
Mereka ialah Salihudin Ahmad Khalid, Noorhalimi Yahya, Mariam Mohd. Ishak, Mohd. Hafami Hanif, Saharudin Tukiman, Azaid Jani, Normalawati Hassan, Radiana Abd Manaf, Mohd. Rafeek Rahim, Nurul Hanna Mohd. Suhot, Kamarul Abd. Wahid, Mohd. Hikamal Md Hassim, Muzamzamir Abd. Wahab, Norizam Jamaludin, Rohani Ahmad dan Muhamad Hafizi Hashim.
Dalam penghakimannya, Azahar berkata rayuan itu sudah menjadi akademik kerana ia difailkan oleh mereka yang bukan lagi ahli parti tersebut.
“Parti berkenaan juga sudah selesai menjalankan pemilihan di semua peringkat. Oleh itu, perkara ini sudah menjadi akademik,” katanya pada prosiding yang dijalankan melalui aplikasi Zoom.
Selain Azahar, turut bersidang dalam prosiding itu, Hakim Mahkamah Perseketuan, Datuk Abdul Rahman Sebli, Datuk Seri Hasnah Mohammed Hashim, Datuk Mary Lim Thiam Suan dan Datuk Rhodzariah Bujang.

Pada Februari 2019, kesemua 16 bekas ahli UMNO selaku pemohon diberikan kebenaran untuk merayu kepada Mahkamah Persekutuan.
Dalam permohonan itu, mereka memohon perintah certiorari bagi membatalkan keputusan Pendaftar Pertubuhan (RoS) seperti yang diumumkan menerusi kenyataan media bertarikh 5 Mac 2018 dalam memberikan UMNO pelanjutan tempoh untuk mengadakan pemilihan parti sehingga 19 April 2019 yang melepasi tempoh maksimum.
Selanjutnya mereka turut memohon perintah mandamus untuk mendesak RoS membubarkan sementara UMNO dan menggantung semua aktiviti UMNO sehingga selesai semakan kehakiman itu.
Pada 27 April 2018, Mahkamah Tinggi menolak permohonan kebenaran bagi semakan kehakiman yang difailkan kumpulan itu selepas membenarkan bantahan awal yang dikemukakan RoS.
Hakim Mahkamah Tinggi Datuk Kamaludin Md. Said ketika itu, menolak permohonan 16 mereka selepas membenarkan bantahan awal Pejabat Peguam Negara dan memutuskan bahawa mahkamah tiada bidang kuasa untuk mendengar perkara membabitkan pertelingkahan antara ahli dalam parti politik.
Beliau berkata, Seksyen 18C Akta Pertubuhan menyatakan keputusan parti politik atau perkara membabitkan hal ehwal perjalanan parti adalah muktamad dan tidak boleh dicabar, dirayu, disemak, dibatalkan atau dipertikaikan di mana-mana mahkamah. – K!ONLINE


Bomba Melaka kesan 12 ‘hotspot’ musim panas
Oleh DIYANATUL ATIQAH ZAKARYA

3 Mac 2021, 7:56 pm
MELAKA – Jabatan Bomba dan Penyelamat Malaysia (JBPM) negeri mengesan 12 ‘lokasi panas’ kejadian kebakaran terbuka termasuk disebabkan sikap membakar daun-daun kering dan semak sepanjang musim panas ini.
Pengarah JBPM Melaka, Abu Obaidat Mohamad berkata, kebanyakan lokasi dikenal pasti melibatkan kawasan-kawasan tanah gambut yang mudah terbakar.
Katanya, daripada Januari sehingga Februari lalu, pihaknya telah melakukan sebanyak 457 operasi pemadaman membabitkan pembakaran terbuka.
“Jumlah kes pada tahun ini menurun sebanyak 62 kes berbanding tempoh sama tahun lalu iaitu 531, namun kita telah mengenal pasti 12 lokasi panas yang sering dijadikan tempat pembakaran terbuka.
“Sehubungan itu, kita telah mengerahkan sepasukan anggota bersama-sama sebuah jentera daripada Balai Bomba dan Penyelamat (BBP) berhampiran untuk membuat pemantauan secara berkala bagi mengelak kejadian pembakaran terbuka ini,” katanya.
Beliau berkata demikian ketika ditemui pada Program Imunisasi Covid-19 peringkat JPBM di Ibu Pejabat Bomba Negeri Melaka, Bukit Katil di sini, hari ini.

Mengulas lanjut, beliau memberitahu, antaranya kes yang kerap berlaku adalah pembakaran disebabkan tindakan penduduk membakar daun-daun kering, semak-samun, sisa tanaman dan putung rokok dibuang pengguna jalan raya.
“Sebagai contoh kejadian pembakaran terbuka yang dilakukan oleh penduduk di kawasan taman di Bukit Beruang pada bulan Mac tahun lalu sehingga menyebabkan pasukan bomba terpaksa berhempas-pulas memadamkan kebakaran selama lebih dua hari.
“Baru-baru ini pula berlaku kebakaran di sebuah ladang sawit di Kampung Bukit Durian yang menyebabkan kira-kira 20 hektar kawasan tanah gambut terbakar dan pasukan kami mengambil masa lebih 96 jam memadamkan kebakaran,” katanya.
Tambahnya, beliau memohon rakyat negeri ini agar sama-sama menjaga alam sekitar dan tidak membuat pembakaran terbuka, apatah lagi pada musim cuaca panas ini.
Terdahulu, Abu Obaidat berkata, seramai 543 anggota dan pegawai JBPM negeri ini akan menerima suntikan vaksin fasa 1 menerusi Program Imunisasi Covid-19 Kebangsaan.
Katanya, seramai 246 anggota dan pegawai dari daerah Melaka Tengah akan menerima suntikan terlebih dahulu, disusuli anggota dan pegawai dari daerah Jasin dan Alor Gajah. – K! ONLINE.


Enam jam padam kebakaran stor
Oleh FARAHWAHIDA AHMAD

3 Mac 2021, 7:39 pm
LABIS – Stor sebuah pasar raya hangus dijilat api dalam kebakaran di Jalan Tenang, Labis, Segamat di sini, awal pagi hari ini.
Menurut Ketua Balai Bomba dan Penyelamat (BBP) Labis, Penolong Penguasa Bomba Mohd. Farizan Mokhtar, pihaknya menerima panggilan kira-kira pukul 3.56 pagi.
Setibanya Pasukan Keluaran Operasi (PKO) di tempat kejadian, didapati berlaku kebakaran di sebuah pasar raya satu tingkat jenis kekal.
“Kebakaran melibatkan bahagian stor yang terletak di belakang premis berbentuk L berkeluasan 100×10 kaki dan 12×15 kaki tersebut.
“Kebakaran telah memusnahkan 100 peratus bahagian stor dan bomba mengambil masa enam jam bagi mengawal api dari merebak ke bahagian lain sebelum operasi ditamatkan,” katanya.
Mohd. Farizan berkata, bomba mengalami kesukaran semasa operasi pemadaman kerana timbunan barang-barang yang berada di atas rak jatuh ke bawah.

Jelasnya, anggota terpaksa menyelongkar barang-barang dibawah untuk memastikan tiada lagi punca api.
Terdahulu, 11 anggota BBP Labis dibantu 12 anggota BBP Bandar Baru Segamat bergegas ke tempat kejadian dan operasi pemadaman menggunakan dua buah jentera FRT dan sebuah Water Tanker dengan lima pancutan air.-K! ONLINE.


MB Kelantan masuk hospital
Oleh MUHAMMAD AYMAN GHAFFA

3 Mac 2021, 7:32 pm
KOTA BHARU – Menteri Besar Kelantan, Datuk Ahmad Yakob kini dimasukkan ke Hospital Universiti Sains Malaysia (HUSM) Kubang Kerian di sini sejak semalam.
Perkara itu disahkan oleh Setiausaha Politik Menteri Besar Kelantan, Mohd. Asri Mat Daud dalam satu kenyataan sebentar tadi.
Menurut Mohd. Asri, beliau telah menjalani pemeriksaan kesihatan berkala di HUSM semalam akibat kekurangan rehat dan keletihan beberapa hari sebelum ini.
“Susulan pemeriksaan tersebut, beliau dinasihatkan untuk berehat di hospital bagi pemantauan sepenuhnya oleh pihak hospital.
“Beliau dijangka keluar dari hospital esok dan hanya keluarga terdekat sahaja dibenarkan melawat,” katanya.
Tambah Mohd. Asri, Pejabat Menteri Besar Kelantan merakamkan penghargaan atas keprihatinan semua pihak mengenai tahap kesihatan beliau. – K! ONLINE


Lelaki maut motosikal rempuh tiang konkrit
Oleh ROHANA MOHD. NAWI

3 Mac 2021, 7:53 pm
KOTA BHARU – Seorang lelaki maut selepas motosikal yang ditunggangnya terbabas sebelum merempuh sebatang tiang konkrit di hadapan sebuah rumah di Kampung Teras Binjai di sini hari ini.
Dalam kejadian kira-kira pukul 9.30 pagi itu, mangsa, Muhammad IIman Bani Yami, 27, meninggal dunia di lokasi kejadian selepas kecederaan pada beberapa bahagian anggota badan.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati,kejadian berlaku ketika mangsa yang menunggang motosikal jenis Yamaha Lagenda 115Z sedang dalam perjalanan dari arah Kedai Lalat ke Balai Polis Binjai.
Katanya, apabila tiba di lokasi kejadian, mangsa yang dipercayai menunggang motosikal tanpa memakai topi keledar telah terbabas sewaktu sedang membelok di kawasan selekoh.
“Insiden itu menyebabkan motosikal berkenaan merempuh sebatang tiang di hadapan sebuah rumah di kawasan berkenaan.
“Mangsa dipercayai tidak sedarkan diri sebelum disahkan meninggal dunia,” katanya ketika dihubungi Kosmo! hari ini.

Menurut Abdul Rahim, siasatan mendapati, mangsa gagal mengawal motosikalnya ketika membelok di satu selekoh sebelum terbabas dan melanggar tiang itu.
Katanya, mayat mangsa dihantar ke Hospital Universiti Sains Malaysia (HUSM) Kubang Kerian di sini untuk dibedah siasat.
Tambahnya, kes disiasat mengikut Seksyen 41(1) Akta Pengangkutan Jalan 1987. – K! ONLINE.


Sajat terima ugutan bunuh
Oleh MOHD. HAIKAL ISA

3 Mac 2021, 8:06 pm
PETALING JAYA – Nama Sajat terus sohor kini di media sosial dan terbaharu, ramai dalam kalangan netizen meninggalkan komen berbaur ugutan untuk membunuhnya kerana keterlanjuran bicara usahawan kontroversi mahu keluar agama Islam.
Di Instagram, ramai netizen yang meninggalkan komen yang ingin ‘menamatkan riwayat’ Sajat atau nama lengkapnya, Muhammad Sajjad Kamaruzzaman.
“Halal dah darah dia, aku nak rejam dia sekarang dan siapa nak bunuh dia sekarang, let’s go.”

Itu antara komen tidak bertanggungjawab yang ditinggalkan segelintir rakyat Malaysia atau netizen di media sosial yang berang apabila Sajat baru-baru ini mengeluarkan hasrat untuk keluar agama Islam kerana tidak ‘sekepala’ dengan Jabatan Agama Islam Selangor (JAIS).
Pun begitu, ramai juga mempertahankan Sajat di media sosial yang tidak bersetuju dengan tindakan sesetengah orang yang sewenang-wenangnya menjatuhkan hukuman kepada sesama manusia.

“Gila betul orang bangga komen nak bunuh Sajat. Tidak siuman kalau anda rela untuk membunuh seseorang kerana agama.

“Pergi baca balik kitab, sebab tiada langsung hukuman bunuh disebabkan apostasi (keingkaran terhadap agama),” tulis seorang netizen.

Terdahulu, serbuan dilakukan ke kediaman Sajat, 36, oleh pihak JAIS. bagaimanapun, usahawan tersebut gagal ditemui oleh pihak berkuasa sehingga sekarang.
Kosmo! sebelum ini pernah melaporkan Sajat seolah-olah memerli JAIS apabila memberitahu masih tiada orang mengetuk pintu rumah untuk menangkapnya.
Perbuatan itu dilakukan selepas JAIS memaklumkan sedang memburunya selepas waran tangkap kepadanya dikeluarkan Mahkamah Tinggi Syariah pada Selasa lalu.
Pada 6 Januari lalu, Sajat mengaku tidak bersalah di hadapan Mohammad Khalid atas pertuduhan berpakaian menyerupai wanita sehingga menyebabkan agama Islam dipandang hina dalam majlis bacaan Yasin dan solat hajat. – K! ONLINE


Nelayan Vietnam cedera selepas serang anggota APMM
Oleh NIK NUR IZZATUL HAZWANI NIK ADNAN

3 Mac 2021, 7:44 pm
KEMAMAN – Pasukan penguat kuasa Maritim Malaysia (APMM) berdepan tindakan agresif sekumpulan nelayan Vietnam yang menceroboh perairan negara pada semalam.
Dalam kejadian yang mencederakan seorang anggota penguatkuasa APMM pada pukul 5.25 pagi itu, pihak berkuasa berkenaan terpaksa melepaskan tembakan amaran ke arah bot tersebut menyebabkan tiga nelayan negara jiran itu turut cedera terkena serpihan.
Insiden serangan terhadap pasukan penguat kuasa APMM tersebut berlaku kira-kira 80 batu nautika dari tenggara Tanjung Gelang, Pahang.
Pengarah Maritim Negeri Pahang, Laksamana Pertama Maritim, Datuk Amran Daud berkata, sebelum kejadian, Kapal Maritim(KM) Satria yang sedang melakukan rondaan telah terserempak dengan dua bot nelayan Vietnam sedang leka menangkap hasil laut di perairan negara.
Beliau berkata, kedua-dua bot nelayan asing itu cuba melepaskan diri dengan memecut laju sebelum berjaya dipintas KM Satria kira-kira tiga jam kemudian.
“Sewaktu pasukan geledah APMM cuba merapat salah sebuah bot berkenaan, beberapa awak-awak bertindak agresif dengan membaling objek keras dan tajam seperti besi pemberat pukat seberat lebih 10 kilogram, besi penyodok, tukul besi dan parang.

“Salah seorang anggota penguat kuasa nyaris maut apabila terjatuh dari ketinggian tiga meter selepas dilibas dengan parang oleh salah seorang nelayan asing itu,” katanya pada sidang akhbar di Pangkalan Maritim Kemaman di sini hari ini.
Amran berkata, anggota penguat kuasa APMM tersebut mengalami kecederaan di beberapa anggota badan impak daripada terjatuh.
Tambah beliau, APMM tiada pilihan apabila berdepan dengan tindakan agresif berkenaan selain melepaskan tembakan amaran ke arah bot nelayan Vietnam tersebut sebagai mempertahankan diri.
“Serpihan tembakan yang dilepaskan itu telah mencederakan tiga nelayan Vietnam tersebut termasuk tekong bot yang kesemuanya berusia 30 tahun.
“Tiga nelayan asing yang cedera telah dibawa ke Jeti Pasukan Polis Marin (PPM) Kuantan, Pahang sebelum dihantar ke Hospital Tengku Ampuan Afzan, Kuantan untuk menerima rawatan,” katanya. – K! ONLINE


[VIDEO] SUKE: Lima mangsa disyaki terperangkap
3 Mac 2021, 7:37 pm
PETALING JAYA – Sebahagian pembinaan projek Lebuh Raya Bertingkat Sungai Besi-Ulu Kelang (SUKE) di Lebuh Raya Lingkaran Tengah 2 (MRR2) berdekatan Apartment Desa Tasik dari arah Pandan Indah menghala ke Ampang dilaporkan runtuh akibat kejadian kemalangan sebentar tadi.
Runtuhan tersebut menyebabkan sebuah kenderaan kemalangan disyaki terperangkap bersama lima mangsa bagaimanapun keadaan mangsa belum dapat dipastikan.
Pihak bomba sedang menjalankan kerja-kerja menyelamat di lokasi.
Terdahulu, kejadian hampir sama pernah berlaku 19 September tahun lalu menyebabkan seorang wanita nyaris maut selepas kepingan konkrit daripada kerja-kerja pembinaan SUKE terjatuh lalu menghempap kereta yang sedang dipandunya di MRR2.
Ekoran kejadian itu, keretanya remuk teruk dan mangsa mengalami kecederaan pada tangan kirinya. – K! ONLINE


Syarikat kuari dikesan bina relau haram
Oleh ZAKI SALLEH

3 Mac 2021, 7:48 pm
IPOH – Sebuah syarikat kuari bakal berdepan tindakan undang-undang kerana mendirikan sebuah relau secara tidak sah di atas tanah milik kerajaan di dalam zon kuari di Kawasan Perindustrian Keramat Pulai dalam Operasi Bersepadu Jabatan Alam Sekiar (JAS) Perak dekat sini semalam.
Pengerusi Jawatankuasa Kesihatan, Sains, Alam Sekitar dan Teknologi Hijau negeri, Mohd. Akmal Kamarudin berkata, operasi berkenaan dijalankan susulan aduan berhubung kewujudan sebuah premis di kawasan perindustrian yang didakwa beroperasi tanpa kebenaran.
Menurut beliau, selain pihak JAS Perak, operasi itu turut disertai agensi-agensi lain seperti Jabatan Mineral dan Geosains, Pejabat Daerah dan Tanah Kinta, Majlis Daerah Batu Gajah dan polis.
Katanya, hasil memeriksaan mendapati syarikat berkenaan telah membina sebuah relau secara haram di atas tanah milik kerajaan di dalam zon pengkuarian dan telah menjalankan aktiviti pembakaran bahan buangan terjadual.
“Adalah menjadi kesalahan kepada mana-mana pihak sekiranya menduduki atau membina apa-apa struktur di atas tanah kerajaan, tanah rizab atau kawasan perlombongan.
“Tindakan penguatkuasaan akan diambil oleh Pejabat Tanah Daerah dengan menghantar notis Seksyen 425 Kanun Tanah Negara pada pemilik untuk merobohkan relau yang dibina di dalam zon pengkuarian ini,” katanya dalam satu kenyataan di sini.

Katanya, hukuman denda sehingga RM10,000 dan penjara selama setahun boleh dikenakan jika sabit kesalahan. – K! ONLINE.


JAIS perlu maklum kes jenayah kepada polis
Oleh NORHAYATI YAHAYA

3 Mac 2021, 7:29 pm
SHAH ALAM – Majlis Agama Islam Selangor (MAIS) telah berhubung dengan Pemangku Ketua Polis Selangor, Datuk Arjunaidi Mohamed untuk membantu dalam siasatan kes melibatkan Iki Putra Mubarak yang dituduh dengan kesalahan cubaan melakukan persetubuhan luar tabii di bawah Kanun Tatacara Jenayah.
Pengerusinya, Tan Sri Abdul Aziz Mohd. Yusof berkata, kerjasama dengan pihak polis itu tidak terhad untuk kes tersebut semata-mata tetapi turut merangkumi dalam kes jenayah lain.
Katanya, ini bagi memastikan orang Islam serta bukan Islam yang melakukan kesalahan tidak terlepas daripada undang-undang syariah mahupun sivil.
“MAIS menghormati bahawa ada senarai jenayah di bawah Senarai Persekutuan (Federal List) tetapi ada juga jenayah-jenayah yang berbentuk akidah, kesucian Islam dan sebagainya tidak ada dalam senarai tadi, bidang itu pihak negeri akan melaksanakan di bawah Undang-Undang Syariah.
“Sebagai contoh adalah seperti kesalahan akidah, tidak mempercayai hukum Islam yang sebenar dan juga perkara-perkara yang berlainan daripada akidah umat Islam,” katanya ketika ditemui pada Majlis Pelancaran Kempen Prihatin Buah Pinggang Kita Semua di sini hari ini.
Sehubungan itu, Abdul Aziz menambah, pihaknya telah mengarahkan Jabatan Agama Islam Selangor (JAIS) untuk memaklumkan secara rasmi kepada pihak polis mengenai apa saja kejadian jenayah yang berlaku di bawah Mahkamah Syariah.

Sementara itu, Arjunaidi ketika dihubungi mengesahkan telah berbincang dengan pihak MAIS.
“Kita masih dalam proses tindakan lanjut,” jelasnya.
Pada 25 Februari lalu, Mahkamah Persekutuan sebulat suara membenarkan cabaran undang-undang seorang lelaki, Iki Putra Mubarak terhadap Seksyen 28 EJSS Selangor 1995 dan sekaligus mengenepikan undang-undang Syariah Selangor yang menetapkan seks di luar tabii sebagai jenayah.
Ketua Hakim Negara, Tengku Maimun Tuan Mat yang mempengerusikan panel sembilan hakim dipetik berkata, kuasa utama untuk meluluskan undang-undang jenayah terletak pada Parlimen.
Seksyen 28 Enakmen Jenayah Syariah (Selangor) 1995 yang memperuntukkan seks luar tabii boleh dihukum adalah bercanggah dengan Perlembagaan Persekutuan.
Sebelum ini, Iki Putra didakwa di Mahkamah Syariah pada 21 Ogos 2019 atas kesalahan meliwat yang dilakukannya di Bangi, Selangor. – K! ONLINE


Tapir mati dirempuh Triton
Oleh NOOR HAYATI MAMAT

3 Mac 2021, 7:21 pm
HULU TERENGGANU – Seorang lelaki yang memandu sebuah kenderaan pacuan empat roda, Mitsubishi Triton berdepan detik cemas apabila berhadapan dengan dua ekor tapir yang tiba-tiba melintas jalan di Kilometer 39 Jalan Kuala Terengganu – Bukit Besi berhampiran Kampung Bukit Diman di sini hari ini.
Dalam kejadian pada pukul 6.45 pagi itu, salah seekor daripada tapir berkenaan maut dirempuh kenderaan Mitsubishi Triton dipandu lelaki berusia 27 tahun berkenaan.
Tapir jantan terbabit mati di lokasi kejadian akibat kecederaan parah di beberapa anggota badan dan ini kejadian ketiga tapir mati dilanggar kenderaan di Terengganu pada tahun ini selepas dua insiden di Kemaman bulan lalu.
Ketua Polis Daerah Hulu Terengganu, Deputi Superintendan Mohd. Adli Mat Daud berkata, sewaktu kejadian, pemandu kenderaan pacuan empat roda itu dalam perjalanan ke Jerangau, Dungun dari Wakaf Tapai, Marang.
“Sewaktu tiba di lokasi kejadian, dua ekor tapir tiba-tiba meluru masuk ke tengah jalan dari kawasan hutan berhampiran.
“Pemandu Mitsubishi Triton berkenaan gagal mengelak lalu merempuh salah seekor daripada haiwan liar tersebut,” katanya kepada Kosmo! di sini hari ini. – K! ONLINE.


Sistem pancur kering tingkat 17 rosak sukarkan bomba padam api
Oleh MOHD SYALMIZI HAMID

3 Mac 2021, 7:02 pm
SEBERANG PERAI – Disebabkan sistem pancur kering di tingkat 17 di Flat E1E2, Perai di sini tidak berfungsi, anggota bomba berdepan kesukaran apabila terpaksa menyambung hos bagi memadamkan kebakaran sebuah unit flat hari ini.
Dalam kejadian kira-kira pukul 9 pagi itu, anggota bomba tepaksa memanjat anak tangga setinggi 17 tingkat bagi menyambungkan sistem hos tersebut dari tingkat bawah sehingga ke unit terbabit.
Jurucakap Jabatan Bomba dan Penyelamat negeri berkata, kejadian berkenaan membabitkan kebakaran sebuah rumah kosong di tingkat 17 pangsapuri 21 tingkat itu.
“Bagaimanapun, sistem pancur kering pada bangunan itu mengalami masalah dan anggota membentang hos melalui tangga hingga ke tingkat tersebut.
“Sebanyak lapan gulung hos diperlukan pagi tindakan pemadaman,” katanya kepada pemberita hari ini.
Jurucakap itu berkata, api bagaimanapun berjaya dikawal pukul 9.33 pagi sebelum ia dipadamkan pukul 9.51 pagi.

“Kebakaran itu membabitkan 70 peratus rumah kosong berkeluasan kira-kira 55 meter persegi itu dan tiada mangsa terlibat,” katanya.
Operasi terbabit dijalankan oleh pasukan dari Balai Bomba dan Penyelamat Perai dan Butterworth. – K! ONLINE.


Sembilan remaja ‘lompat pagar’ lari dari rumah kebajikan ditemui
Oleh MUHAMAD TARMIZE MOHD NOR

3 Mac 2021, 7:23 pm
IPOH – Sembilan remaja lelaki yang melarikan diri dari sebuah rumah kebajikan anak yatim dan miskin di Tanah Hitam, Chemor di sini berjaya ditemui semula selepas lapan jam operasi mencari mereka dijalankan.
Ketua Polis Daerah Ipoh, Asisten Komisioner A. Asmadi Abdul Aziz berkata, remaja berusia 10 hingga 14 tahun itu disedari hilang dari asrama rumah kebajikan berkenaan pada pukul 6 pagi.
“Pihak pentadbir menyedari mereka hilang sebelum membuat semakan melalui rakaman televisyen litar tertutup (CCTV) dan mendapati semua mereka keluar dari rumah berkenaan menerusi pintu kanan rumah yang tidak berkunci pada pukul 4 pagi.
“Usaha mencari mereka terus dijalankan dan akhirnya polis berjaya menemui lima daripada mereka di pusat siber di Klebang Putra di sini pada pukul 2.15 petang,” katanya ketika dihubungi.
Tambah A. Asmadi, empat yang lain pula dikesan berada di sebuah stesen bas di Kuala Kangsar.
“Dua daripada mereka telah menghubungi keluarga untuk dijemput manakala dua lagi telah melarikan diri dipercayai pulang ke rumah keluarga masing-masing.

“Siasatan lanjut sedang dijalankan bagi mengenal pasti punca mereka melarikan diri dari rumah kebajikan tersebut,” katanya. – K! ONLINE


Kes suami Zeti: PDRM ambil tindakan susulan
3 Mac 2021, 6:57 pm
PETALING JAYA- Jabatan Siasatan Jenayah Komersil (JSJK) Polis Diraja Malaysia (PDRM) akan mengambil tindakan susulan terhadap Datuk Dr. Tawfiq Ayman, suami bekas Gabenor Bank Negara, Tan Seri Zeti Akhtar Aziz.
Pengarahnya, Datuk Zainudin Yaacob berkata tindakan diambil di bawah Akta Bersama Dalam Perkara Jenayah 2002 bagi mendapatkan keterangan yang berada di luar negara.
“Siasatan masih dijalankan terhadap Tawfiq Ayman di bawah Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2011 berhubung penerimaan dana yang dikaitkan dengan 1Malaysia Development Berhad (1MDB) dalam akaun bank miliknya di Singapura.
“PDRM ingin menasihatkan masyarakat untuk tidak membuat sebarang kenyataan atau spekulasi melalui mana-mana platform sehingga siasatan polis selesai dan seterusnya dirujuk kepada Jabatan Peguam Negara untuk mendapatkan suatu keputusan,” katanya. – K! ONLINE


1,656 pemilik Pangsapuri Seri Perantau duduki rumah tahun depan
Oleh ABDUL RAZAK IDRIS

3 Mac 2021, 7:12 pm
SHAH ALAM – Penantian selama 18 tahun bagi 1,656 pemilik Pangsapuri Seri Perantau, Pelabuhan Klang di sini menduduki rumah itu bakal tercapai pada tahun depan.
Ini susulan pertemuan selama tiga jam bermula pukul 2 petang antara wakil penduduk bersama Perbadanan Kemajuan Negeri Selangor (PKNS) hari ini.
Menurut Pengurus Komunikasi Korporat PKNS, Faizal Dollah, pihaknya akan bekerjasama dengan penduduk untuk memastikan perkara tersebut dapat menemui jalan penyelesaian terbaik.
“PKNS sebagai pemaju bertanggungjawab akan memastikan keselesaan penduduk di projek perumahan kami.
“Sebagaimana kenyataan sebelum ini, Sijil Layak Menduduki (CF) telah ada dan dalam proses menyiapkan hakmilik strata sahaja,” katanya selepas pertemuan tersebut di pejabat PKNS hari ini.
Kosmo! sebelum ini melaporkan impian seramai 1,656 pemilik Pangsapuri Seri Perantau, Pelabuhan Klang di sini menduduki rumah itu yang dibeli sejak 18 tahun lalu terus menemui jalan buntu apabila perumahan itu tidak mempunyai CF dan geran hak milik strata.

Bagaimanapun, PKNS kemudiannya tampil menafikan dakwaan penduduk dengan CF telah diperolehi pada tahun 2006 dan hakmilik strata sedang diproses pihaknya.
Sementara itu, Pengerusi Jawatankuasa Bertindak Pangsapuri Seri Perantau (JBPSP), Mohamad Mat Zain menegaskan pihak berpuas hati dengan hasil pertemuan dengan difahamkan hakmilik strata tersebut akan diperolehi pada tahun depan.
“Ketika ini, ada beberapa perkara perlu diselesaikan melibatkan beberapa pihak berkuasa sebelum proses mendapat hak milik strata itu dapat direalisasikan.
“Sudah tentu, ini merupakan khabar gembira selepas tertekan apabila terpaksa membayar ansuran bulanan yang telah berjaya dilunaskan tanpa menduduki rumah itu,” katanya. – K! ONLINE


Arak seludup bernilai RM811,120 dirampas
Oleh MOHD YUNUS YAKKUB

3 Mac 2021, 7:13 pm
KLANG – Satu sindiket pengedaran arak seludup berjaya ditumpaskan dengan merampas 5,733 botol bernilai RM811,120 dalam serbuan di sebuah premis di Taman Batu Ujur, di sini, semalam.
Dalam serbuan pukul 12.45 tengah hari itu oleh Cawangan Risik Briged Tengah PGA Cheras turut menahan tiga lelaki berusia 25 tahun sehingga 35 tahun.
Komander Briged Tengah Pasukan Gerakan Am (PGA) , Senior Asisten Komisioner Muhammad Abdul Halim berkata, kejayaan itu hasil risikan pihaknya terhadap aktiviti pengedaran arak seludup yang menyasarkan pasaran di sekitar Lembah Klang.
Katanya, berdasarkan pemeriksaan mendapati terdapat 220 kotak arak jenis liquor pelbagai jenama.
“Ini melibatkan keseluruhan 5,773 botol dengan mengadungi 2069.68 liter dengan lingkungan kandungan alkohol antara 32.5 peratus sehingga 40 peratus.
“Nilai rampasan dianggarkan RM811,120,” katanya dalam kenyataan di sini hari ini.

Kes disiasat mengikut Seksyen 135 (1) Akta Kastam 1967. -K! ONLINE.


6.4 juta rakyat Malaysia ambil garam berlebihan
Oleh SUBKHI SUDARJI

3 Mac 2021, 6:55 pm
PUTRAJAYA – Seramai 6.4 juta orang dewasa atau dianggarkan 30 peratus penduduk di Malaysia berumur 18 tahun ke atas menghidap hipertensi.
Ketua Pengarah Kesihatan, Tan Sri Dr. Noor Hisham Abdullah berkata, 14.1 peratus daripadanya adalah individu yang tidak mengetahui mereka menghidap penyakit hipertensi.
“Kajian pengambilan garam dalam kalangan rakyat Malaysia (MyCoSS 2017/2018) mendapati bahawa purata pengambilan garam adalah sebanyak 7.9 gram sehari atau bersamaan dengan 1.6 sudu teh.
“la adalah melebihi daripada saranan yang telah ditetapkan oleh World Health Organization (WHO) iaitu lima gram sehari atau bersamaan dengan satu sudu teh,” katanya pada sesi interaksi antara Kementerian Kesihatan (KKM) dan media bagi program kesihatan berkaitan garam di sini hari ini.
Noor Hisham berkata, KKM dengan kerjasama pihak universiti, pertubuhan bukan kerajaan (NGO) dan pihak industri makanan sedang melaksanakan strategi MAP iaitu Monitoring, Awareness dan Product.
Menurutnya, strategi MAP itu terkandung dalam dokumen Salt Reduction Strategy to Prevent and Control NCD 2015-2020 bagi mengurangkan pengambilan garam penduduk Malaysia.

“Dengan kewujudan program Komuniti Sihat, Pembina Negara (KOSPEN), liputan saringan dan intervensi faktor risiko penyakit tidak berjangkit dapat dilaksanakan secara meluas di seluruh negara dengan mengoptimumkan sumber-sumber sedia ada.
“Saringan kesihatan perlu dilakukan secara berkala untuk mengesan penyakit ini pada peringkat awal dan seterusnya mengelakkan komplikasi,” katanya. -K! ONLINE.


1,745 kes baharu, 2,276 pesakit sembuh
Oleh SITI A'ISYAH SUKAIMI

3 Mac 2021, 7:00 pm
PUTRAJAYA – Sebanyak 1,745 kes baharu dilaporkan hari ini menjadikan jumlah kes Covid-19 di Malaysia kini mencecah 305,880 kes.
Kementerian Kesihatan menerusi ciapan Twitter memaklumkan, daripada jumlah tersebut, dua kes import mendapat jangkitan dari luar negara dan sebanyak 1,743 kes penularan tempatan.
Menurutnya, kes aktif dengan kebolehjangkitan Covid-19 pula sebanyak 24,025 kes.
“Selain itu, terdapat 2,276 kes sembuh hari ini dengan jumlah kes pulih sepenuhnya daripada Covid-19 di Malaysia sebanyak 280,707 kes.
“Terdapat tujuh kes kematian baharu menjadikan sebanyak 1,148 kes kematian Covid-19 di Malaysia,” menurut ciapan tersebut di sini hari ini.
Dalam pada itu, sebanyak 195 kes positif sedang dirawat di Unit Rawatan Rapi dengan 95 kes memerlukan bantuan pernafasan. -K!ONLINE


Pengarah didenda RM20,000 buat tuntutan PSU palsu
Oleh KHAIRUL MOHD. ALI

3 Mac 2021, 7:07 pm
JOHOR BAHRU – Seorang pengarah syarikat dikenakan denda RM20,000 oleh Mahkamah Sesyen di sini hari ini selepas mengaku bersalah atas dua pertuduhan pilihan menggunakan dokumen palsu untuk menuntut subsidi kerajaan pada April, tahun lalu.
Hakim Datuk Ahmad Kamal Arifin Ismail menjatuhkan hukuman itu selepas pertuduhan ke atas Eyo Ah Lai, 64, dibacakan dalam bahasa Mandarin.
Mahkamah turut mengarahkan tertuduh untuk menjalani hukuman penjara selama enam bulan bagi setiap pertuduhan sekiranya gagal membayar denda berkenaan.
Selain itu, Ahmad Kamal Arifin juga memerintahkan agar wang tunai sebanyak RM9,600 daripada keseluruhan RM17,380.50 yang disita oleh Suruhanjaya Pencegahan Rasuah Malaysia (SPRM) berhubung kes ini dilucut hak dan diserahkan kepada kerajaan, manakala bakinya sebanyak RM7,780.50 diserahkan kepada pekerja yang layak.
Berdasarkan pertuduhan pilihan pertama, tertuduh didakwa dengan curangnya telah menggunakan dokumen palsu iaitu lampiran senarai empat nama pekerjanya untuk menuntut pembayaran berjumlah RM4,800 menerusi Program Subsidi Upah (PSU) yang diperkenalkan kerajaan.
Dia didakwa melakukan kesalahan itu di Syarikat Kim Yoe Timber Trading Sdn. Bhd., Batu 53 1/4, Jalan Johor Bahru-Ayer Hitam di Simpang Renggam, Kluang pada 12 April tahun lalu.

Sementara itu, bagi pertuduhan pilihan kedua pula, dia sekali lagi didakwa melakukan kesalahan sama menggunakan dua nama pekerjanya dengan nilai tuntutan bayaran sebanyak RM4,800 di tempat yang sama pada 23 April tahun lalu.
Bagi kedua-dua pertuduhan itu, dia didakwa mengikut Seksyen 471 Kanun Keseksaan yang boleh dihukum di bawah Seksyen 465 kanun sama iaitu penjara sehingga dua tahun atau denda atau kedua-duanya.
Terdahulu, peguam tertuduh, T. Vijaya Sandran dalam hujah pembelaannya memohon tertuduh diberi hukuman ringan kerana perlu menanggung tujuh orang anak, mempunyai sakit jantung selain kesalahan itu merupakan kesalahan pertamanya serta sudah mengaku insaf.
Bagaimanapun, Pegawai Pendakwa SPRM, Nur Mahirah Mohd. Pauzi meminta mahkamah menjatuhkan hukuman setimpal bagi memberi pengajaran kepada tertuduh dan masyarakat awam.-K! ONLINE.


Bayi difitnah, bapa mahu saman netizen
Oleh AHMAD SHAHERMAN SHAMSURI

3 Mac 2021, 4:40 pm
PETALING JAYA -Niat seorang bapa menunjukkan kecomelan bayinya di laman sosial mengundang padah apabila dia sekeluarga difitnah oleh netizen yang kononnya bayi itu adalah hasil hubungan ‘haram’ isterinya dengan lelaki lain.
Menerusi perkongsian lelaki yang dikenali sebagai Azrul di laman Tiktok, sebelum ini dia telah memuat naik satu video yang memaparkan raut wajah bayinya yang menyerupai orang Korea.
Difahamkan, sewaktu isterinya sedang hamil dia kerap menonton rancangan realiti terkenal Running Man sebelum tidur dan susulan daripada itu, anaknya yang dilahirkan ‘terkenan’ dengan wajah orang Korea.
Walau bagaimanapun, video yang dikongsi itu mengundang pelbagai komen negatif netizen terhadap dia dan keluarganya termasuk ada yang mendakwa anak yang dilahirkan oleh isterinya merupakan hasil hubungan dengan lelaki lain.
Namun, dakwaan netizen itu disangkal sekerasnya Azrul selepas memuat naik satu video pada Isnin lalu.
Ekoran kejadian itu, dia sekeluarga tidak teragak-agak untuk mengambil tindakan kepada pihak yang tidak bertanggungjawab melemparkan fitnah itu.

Pada masa yang sama, Azrul turut menggesa kepada mana-mana individu yang telah memberikan komen secara negatif untuk memadamnya dalam masa yang terdekat.
“Komen seperti orang yang tak ada otak dan tak ada agama. Apa yang diorang cuba nak sampaikan kat sini sepertinya isteri saya berzina dengan orang lain.
“Perkara sebegini sangat melukakan hati saya sebab itu darah daging saya. Zuriat saya, anak saya dikeluarkan kenyataan tak masuk akal begini,”ujarnya.-K! ONLINE


Harga RON95, RON97 kekal
Oleh NOR IDAYU BOSRO

3 Mac 2021, 5:11 pm
PUTRAJAYA – Harga runcit petrol RON95 kekal pada paras RM2.05 seliter manakala harga RON97 juga kekal pada paras RM2.35 seliter bagi tempoh 4 hingga 10 Mac depan.
Kementerian Kewangan berkata, harga runcit diesel juga kekal pada paras RM2.15 seliter.
“Bagi melindungi pengguna daripada kesan kenaikan harga sebenar minyak di pasaran global, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah yang bersesuai bagi memastikan kebajikan dan kesejahteraan rakyat terus terpelihara.
Sementara itu, difahamkan, pengumuman harga runcit produk petroluem secara mingguan akan dibuat setiap hari Rabu mulai minggu ini. -K! ONLINE


2,047 individu telah disuntik vaksin di Selangor
Oleh ISKANDAR SHAH MOHAMED

3 Mac 2021, 5:39 pm
SHAH ALAM – Seramai 2,047 daripada 68,677 individu sudah menerima suntikan dos pertama vaksin Covid-19 di seluruh Selangor setakat ini.
Menteri Besar, Datuk Seri Amirudin Shari berkata, semua senarai penerima itu melibatkan petugas Kementerian Kesihatan, klinik dan hospital swasta, petugas barisan hadapan bukan kesihatan serta pemimpin utama negeri.
“Terdapat lapan hospital dan 30 klinik di negeri ini akan beroperasi bagi melaksanakan proses imunisasi dan vaksin fasa awal itu.
“Selangor berada pada landasan tepat dan kita sememangnya memberi fokus untuk menyelesaikan fasa berkenaan terlebih dulu,” katanya pada sidang akhbar selepas meninjau Pusat Operasi C5i Smart Selangor (SSOC) di Bangunan Sultan Salahuddin Abdul Aziz Shah di sini, hari ini.
Kosmo! sebelum ini melaporkan sebanyak 78,000 dos vaksin Pfizer-Biontech diterima kerajaan negeri dalam Program Imunisasi Vaksin Covid-19 Selangor, bermula Khamis minggu lalu.
Mengulas lanjut, Amirudin berkata, beliau dan barisan pemimpin negeri yang menerima suntikan itu belum menunjukkan sebarang simptom setakat ini.

“Alhamdulilah, saya dan semua Exco kerajaan negeri masih bergerak aktif dan tiada sebarang simptom.
“Kita berharap semua urusan imunisasi dan vaksinasi bagi fasa berikutnya akan turut berjalan lancar kelak,” katanya.
Dalam pada itu, Amirudin memberitahu, SSOC merupakan satu daripada 60 inisiatif Smart Selangor bagi infrastruktur asas dalam pengurusan sebuah negeri pintar menjelang tahun 2025.
“Pusat itu bakal menempatkan beberapa agensi penting antaranya berkaitan operasi harian seperti bas, kutipan sisa, keselamatan dan pengurusan bencana serta berupaya memberi maklum balas dan maklumat terkini mengenai usaha menangani Covid-19 di Selangor,” jelasnya. – K! ONLINE


Uniform singkat, tak perlu persoalkan – Daiyan Trisha
Oleh FARHANA AB RAHMAN

3 Mac 2021, 6:32 pm
PETALING JAYA – “Mana ada pendek sangat, tak perlulah jadi isu.”
Itu respons pelakon yang juga penyanyi, Daiyan Trisha berhubung uniform sekolah menengah yang singkat sebagai kostum watak lakonannya menerusi drama bertajuk Projek Anchor SPM.
Daiyan, 28, berkata,pakaian seragam yang digunakan untuk watak gadis tingkatan lima bernama Aaida dalam drama berkenaan tidak patut menjadi isu kerana itulah tuntutan bagi mewarnai jalan cerita.
“Watak dan karakter dalam drama tersebut direka bagi mencantikkan seluruh plot. Bagi saya, uniform itu  tidak perlu dijadikan isu besar kerana tidaklah terlalu pendek dan lebih kurang sama dengan apa yang dipakai pelajar sekolah.
DAIYAN melakonkan watak pelajar berusia 17 tahun dalam drama bersiri terbaharu bertajuk Projek Anchor SPM.
“Mungkin posisi duduk dalam sesetengah adegan yang menampakkan seperti uniform itu kelihatan singkat. Walhal, sebenarnya tidaklah begitu pendek dan tak perlu dijadikan isu besar,” kata Daiyan kepada K! Online ketika sidang media secara virtual anjuran Astro hari ini.
Isu berkenaan tercetus apabila ada segelintir netizen mempersoaltan ‘tahap labuh’ uniform sekolah yang dipakai Daiyan menerusi beberapa perkongsian dalam Instagramnya. Menerusi gambar yang dirakamkan dalam posisi duduk tersebut di bangku sekolah, skirt yang dipakai Daiyan tertarik ke atas sehingga menampakkan pahanya.

Bercakap tentang naskhah tersebut, pemilik nama penuh, Daiyan Trisha Mohd. Nasaruddin bersyukur kerana masih diberikan kepercayaan menggalas watak pelajar sekolah biarpun sudah berusia 28 tahun.
Diberikan tanggungjawab melakonkan watak sedekad lebih muda daripada usia sebenar, Daiyan Trisha menjadikan kehidupan zaman sekolah kakaknya sebagai rujukan.
“Aaida pelajar pintar di sekolah yang dibebani harapan tinggi daripada bapanya lakonan Tony Eusoff. Semua itu menjadi tekanan buat dirinya. Bapa bukan saja mahukan anaknya berjaya, sebaliknya mengharapkan kesempurnaan dalam semua aspek.
Sudah berusia 28 tahun tetapi Daiyan masih dilihat sesuai melakonkan watak gadis remaja.
“Saya bersyukur kerana pada usia begini, tetap diberikan kepercayaan untuk membawakan watak pelajar berusia 17 tahun yang bakal mengambil peperiksaan.
“Mengambil kisah hidup kakak sendiri sebagai rujukan, saya banyak bermain ketika di bangku sekolah dulu. Manakala, kakak pula pelajar pintar dengan keputusan cemerlang,” kata Daiyan.
Daiyan berkongsi, figura kakaknya yang kini bergelar doktor banyak menjadi contoh untuk direalisasikan menerusi watak Aaida.
Selain Daiyan, drama lapan episod terbabit turut menampilkan Aedy Ashraf, Sasha Abedul, Nadhir Nasa dan Adlin Aman Ramlie.
Projek: Anchor SPM arahan Razaisyam Rashid menerusi jenama Astro Originals bakal ditayangkan menerusi Astro Citra saluran 108 (HD)/ 128 (SD) bermula 15 Mac ini. – K! ONLINE


Indonesia negara paling banyak bencana
Oleh KOSMO!

3 Mac 2021, 6:34 pm
JAKARTA – Presiden Indonesia, Joko Widodo atau Jokowi berkata, Indonesia berdepan 3,253 kes bencana sepanjang Februari 2020 hingga Februari 2021 sekali gus menempatkan negara tersebut dalam ranking tertinggi dunia bagi kategori malang itu.
Beliau berkata demikian ketika berucap pada sambutan Pembukaan Mesyuarat Koordinasi Nasional Tindak Balas Perancangan Bencana 2021 yang ditayangkan di saluran YouTube Sekretariat Presiden lapor portal Liputan 6, hari ini.
“Dalam sehari ada lebih kurang sembilan bencana. Ia bukan angka yang kecil, tapi ujian dan cabaran yang harus kita hadapi. Sama ada bencana hidrometeorologi mahupun bencana geologi,” kata Jokowi.
Tidak ketinggalan, negara republik itu turut memiliki populasi besar sekitar 270 juta penduduk dengan kemungkinan angka mangsa terkorban turut melonjak setiap kali berlaku bencana.
“Kita sekali lagi menduduki ranking tertinggi negara paling menghadapi bencana kerana jumlah penduduk kita juga ramai. Sehingga risiko jumlah mangsa yang terkorban akibat bencana juga sangat besar,” ujarnya.
Justeru, beliau meminta langkah-langkah mengurangkan risiko bencana diambil dan mengingatkan setiap polisi yang dibuat harus memberi perhatian kepada aspek ancaman bencana.

“Saya melihat kunci utama dalam mengurangkan risiko terletak pada aspek pencegahan dan pengurangan bencana yang selalu saya sampaikan berulang-ulang.
“Pencegahan, pencegahan. Jangan terlambat, jangan terlambat,” jelas beliau. – AGENSI


Zoo Negara tawar diskaun 20 peratus Jumaat ini
Oleh AHMAD SHAHERMAN SHAMSURI

3 Mac 2021, 5:26 pm
PETALING JAYA – Pihak pengurusan Zoo Negara menawarkan diskaun 20 peratus sempena pembukaan semula taman tersebut pada Jumaat ini selepas Perintah Kawalan Pergerakan (PKP) di Lembah Klang ditamatkan.
Timbalan Presiden Zoo Negara, Rosly Ahmat Lana berkata, diskaun itu bagaimanapun hanya sah untuk hari tersebut dan ia boleh dinikmati oleh semua pengunjung.
“Diskaun 20 peratus ini hanya sah untuk hari Jumaat ini sahaja. Semua pengunjung layak menikmati diskaun ini termasuk pelancong tempatan, luar negara, kanak-kanak dan warga emas.
“Justeru, saya menjemput semua untuk hadir pada Jumaat ini kerana kami telah menyediakan pelbagai aktiviti menarik untuk pengunjung,”katanya ketika dihubungi di sini hari ini.
Mengulas lanjut, Rosly Ahmat berkata, antara aktiviti yang akan disediakan pihaknya sempena pembukaan semula Zoo Negara adalah termasuk persembahan haiwan dan aktviti memancing.
“Untuk aktiviti persembahan haiwan “animal show” kita hadkan jumlah penonton kira-kira 90 orang pada satu-satu masa.

“Selain itu, kita juga telah melepaskan lebih satu tan ikan pelbagai jenis ke dalam kolam untuk pengunjung yang ingin memancing kerana sebelum ini banyak mendapat permintaan untuk aktiviti ini,”katanya.
Dalam pada itu, mengulas mengenai prosedur operasi standard (SOP), pihaknya hanya membenarkan kira-kira 50 peratus pengunjung untuk melawat Zoo Negara pada satu-satu masa.
“Selalunya jumlah pengunjung sekitar 5,000 dan semasa tempoh Perintah Kawalan Pergerakan Bersyarat (PKPB) ini kita hanya benarkan kira-kira 2,500 orang pengunjung pada satu-satu masa.
“Kami berharap orang ramai dapat merebut peluang dengan tawaran diskaun ini dan nasihat kami, patuhilah SOP sepanjang anda berada di dalam Zoo Negara,” ujarnya. – K! ONLINE


Padah ugut guna pistol mainan
Oleh MUHD AFIQ AL-HAFIZ MAT YUSOF

3 Mac 2021, 5:53 pm
PETALING JAYA – Tindakan seorang lelaki membuat ugutan jenayah terhadap seorang pemandu wanita e-hailing dengan menunjukkan objek menyerupai pistol mengundang padah selepas dia ditahan di Bandar Sri Damansara tengah malam tadi.
Dalam kejadian pada pukul 3.15 petang itu, mangsa yang memandu kereta jenis Perodua Aruz dalam perjalanan mengambil penumpang di kawasan sekitar One Damansara.
Ketua Polis Daerah Petaling Jaya, Asisten Komisioner Nik Ezanee Mohd Faisal berkata, mangsa merupakan seorang wanita warga tempatan berusia 36 tahun.
“Sebaik tiba di sekitar Damansara Damai, mangsa telah membunyikan hon kepada sebuah kereta jenis Proton Wira yang dipandu suspek secara teragak-agak.
“Berang akan tindakan wanita terbabit, suspek telah menunjukkan objek yang menyerupai sepucuk pistol melalui tingkap keretanya,” katanya dalam satu kenyataan di sini hari ini.
Mengulas lanjut, sepasukan pegawai dan anggota dari Ibu Pejabat Polis Daerah Petaling Jaya telah membuat tangkapan ke atas suspek.

“Suspek yang berusia 32 tahun itu telah ditahan di sebuah rumah di Jalan Mahogani SD 1/3, Bandar Sri Damansara pada pukul 12.05 tengah malam.
“Polis juga telah merampas sepucuk pistol mainan berwarna hitam bertulis ‘Made in China’ beserta kelopak peluru yang diletakkan di pinggang suspek dan sebuah kereta Proton Wira,” ujarnya.
Siasatan lanjut mendapati, suspek yang juga seorang penganggur itu mempunyai satu rekod jenayah lampau berkaitan dadah.
Suspek kini ditahan reman selama tiga hari dan kes disiasat di bawah Seksyen 506 Kanun Keseksaan kerana melakukan ugutan jenayah. – K! ONLINE


305 individu ditahan ingkar SOP
Oleh AHMAD SHAHERMAN SHAMSURI

3 Mac 2021, 5:56 pm
PETALING JAYA – Gagal menyediakan peralatan merekod diri dan pelanggan serta tidak memakai pelitup muka antara kesalahan ingkar prosedur operasi standard (SOP) yang paling tinggi dikesan semalam.
Menteri Kanan Keselamatan, Datuk Seri Ismail Sabri Yaakob berkata, kedua-dua kesalahan itu masing-masing mencatatkan 100 dan 80 kes.
Beliau berkata, turut dikesan pada operasi semalam adalah rentas daerah/negeri tanpa kebenaran (48), tiada penjarakan fizikal (40) dan aktiviti pusat hiburan (17).
“Turut dikesan adalah kesalahan melibatkan premis beroperasi lebih masa/tanpa kebenaran (5), keluar rumah tanpa alasan munasabah (3) dan lain-lain (12).
“Secara keseluruhan, seramai 305 individu ditahan atas kesalahan ingkar SOP semalam dan
daripada jumlah itu, 296 dikompaun, lapan lagi direman manakala seorang dijamin,” katanya dalam satu kenyataan di sini hari ini.
Sementara itu, dalam kenyataan sama, Ismail Sabri memaklumkan, Op Benteng semalam telah menangkap 12 orang pendatang asing tanpa izin (PATI) dan merampas dua buah kenderaan darat.

Katanya, dalam operasi tersebut, pihak berkuasa turut mengesan 129 buah bot dan kapal di perairan negara melalui lima operasi penglihatan.
“Selain itu, seramai 14 orang PATI turut diusir menerusi dua operasi pengusiran,” ujarnya. – K! ONLINE


800 anggota penerima awal vaksin di TLDM Lumut
Oleh SHAMSUL KAMAL AMARUDIN

3 Mac 2021, 6:21 pm
LUMUT – Seramai 800 pegawai dan anggota Tentera Laut Diraja Malaysia (TLDM) yang menjadi petugas barisan hadapan dan operasi-operasi khas seperti Op Benteng dan Op Penawar, menjadi penerima awal vaksin Covid-19 di Pangkalan TLDM Lumut.
Panglima Armada Barat, Datuk Muhamad Ridzwan Abdul Rahman berkata, secara keseluruhan lebih 5,000 pegawai dan anggota di Pangkalan TLDM Lumut akan menerima vaksin.
“Bagaimanapun, untuk masa ini kita beri keutamaan kepada anggota-anggota yang berada di kapal dan juga anggota yang ada di markas mengendalikan bilik operasi, bilik komunikasi dan sebagainya. Itu yang kita beri kelebihan dahulu, tetapi akhirnya semua akan dapat vaksin ini cuma masanya sahaja berbeza,” katanya.
Beliau berkata demikian kepada pemberita selepas mengetuai 36 pegawai TLDM menerima suntikan vaksin pertama di Hospital Angkatan Tentera Lumut (HATL) di sini hari ini.
Yang turut menerima suntikan vaksin itu hari ini termasuk Panglima Pendidikan dan Latihan TLDM, Datuk Khalid Jaafar; Komander Pangkalan TLDM Lumut, Datuk Anuar Alias; Panglima Logistik Barat dan Laksamana Pertama Rozaide Mega Othman.
Hadir sama, Pegawai Memerintah HATL, Brigadier Jeneral Dr. Faizal Baharuddin.

Muhamad Ridzwan berkata, suntikan vaksin terhadap 800 pegawai dan anggota itu akan dilakukan secara berperingkat.
“Berdasarkan kapasiti di sini, vaksin boleh diberikan kepada 150 orang setiap hari dan mungkin ambil masa dalam tiga bulan, tetapi kita akan percepatkan supaya ia boleh dihabiskan dalam masa sebulan atau setengah bulan,” katanya.
Beliau memuji pemberian vaksin itu sebagai satu inisiatif baik untuk perlindungan barisan petugas hadapan yang ada risiko berinteraksi dengan pendatang asing tanpa izin (PATI) dan mungkin orang orang menjadi pembawa virus Covid-19.
Sementara itu, katanya, petugas barisan hadapan yang terdiri daripada anggota Angkatan Tentera Malaysia (ATM) di zon utara Semenanjung akan diberi keutamaan menerima suntikan vaksin Pzifer-BioNTech sebanyak 2,340 dos.
Beliau berkata, pemberian vaksin itu secara berkala iaitu dari Fasa 1 hingga Fasa 6 sepanjang bulan ini, sekali gus menunjukkan ATM khususnya TLDM sangat komited dan prihatin dalam menjaga dan menentukan tahap kesihatan anggotanya.
Katanya, HATL merupakan pusat simpanan vaksin dan pusat pemberian vaksin bagi zon utara sekali gus memudahkan pemberian vaksin kepada anggota ATM di zon tersebut. – K! ONLINE


6 laporan polis berhubung potong babi di pasar raya
Oleh MOHD YUNUS YAKKUB

3 Mac 2021, 5:10 pm
KUALA LANGAT – Sebanyak enam laporan polis diterima berhubung tindakan seorang pekerja memotong daging babi di kawasan pemotongan ayam di sebuah pasar raya di Banting di sini, semalam.
Insiden tersebut mencetuskan panik di kalangan pengguna beragama Islam terhadap tahap kebersihan pasar raya tersebut.
Ketua Polis Daerah Kuala Langat, Superintendan Azizan Tukiman berkata, laporan yang dibuat individu dan badan bukan kerajaan (NGO) itu diterima pihaknya sejak kelmarin.
“Kesemua laporan itu telah dirujuk kepada Jabatan Agama Islam dan Jabatan Kemajuan Islam Malaysia (Jakim) untuk siasatan lanjut.
“Pihak polis setakat ini hanya memantau di premis berkenaan dari sudut keselamatan,” katanya ketika dihubungi di sini hari ini.
Sementara itu, pihak pengurusan telah memohon maaf atas kesilapan dari pihak mereka.

Pihak pengurusan pasar raya terbabit memaklumkan segala peralatan yang digunakan telah digantikan baharu, kawasan pemotongan yang disamak, selain pekerja berkenaan yang telah diberhentikan kerja serta-merta. – K! ONLINE


Fast track selesaikan isu capaian di kawasan keutamaan tinggi
Oleh NUR SHARIEZA ISMAIL

3 Mac 2021, 3:15 pm
CYBERJAYA – Suruhanjaya Komunikasi dan Multimedia Malaysia (MCMC) mewujudkan proses fast track untuk menyelesaikan isu-isu capaian di kawasan yang dikenal pasti sebagai kawasan keutamaan tinggi bagi memastikan perkhidmatan yang lebih baik kepada rakyat.
Kawasan keutamaan tinggi termasuklah pusat pentadbiran kerajaan persekutuan dan negeri; hab pengangkutan seperti lapangan terbang dan stesen kereta api serta jaluran pengangkutan.
Bukan itu sahaja ia juga termasuk kawasan berimpak tinggi ekonomi; projek kerajaan yang dikenal pasti di bawah RMK-12; kawasan keutamaan tinggi bagi pelaksanaan 5G dan kawasan yang mempunyai pemberi perkhidmatan eksklusif.
MCMC melalui satu kenyataanya hari ini berkata, langkah itu diambil berikutan aduan pengguna baru-baru ini tentang kelewatan pemasangan perkhidmatan komunikasi di beberapa kawasan keutamaan tinggi akibat rundingan komersial yang berlarutan antara syarikat-syarikat pemberi perkhidmatan.
“Usaha ini sangat penting semasa mengharungi pandemik Covid-19 yang meningkatkan pergantungan pengguna, peniaga dan kerajaan terhadap perkhidmatan komunikasi untuk melaksanakan urusan setiap hari,” katanya .
Sehubungan itu, MCMC berkata, pihaknya mengarahkan syarikat-syarikat pemberi perkhidmatan memuktamadkan rundingan komersil bagi kawasan keutamaan tinggi yang telah dikenal pasti dalam tempoh 10 hari bekerja. – K! ONLINE.


Lima pindaan Akta 342, lima peruntukan baharu dimasukkan dalam Ordinan Darurat
Oleh MOHD. HUSNI MOHD. NOOR

3 Mac 2021, 3:47 pm
PUTRAJAYA – Kerajaan hari ini memutuskan untuk membuat lima pindaan bagi Akta 342 bagi meningkatkan keberkesanan penguatkuasaan membendung pandemik Covid-19.
Pada masa sama, kerajaan juga memasukkan lima peruntukan baharu bagi Ordinan Darurat (Pencegahan Dan Pengawalan Penyakit Berjangkit) (Pindaan) 2021 berkuat kuasa 11 Mac ini.
Pindaan akta dan tambahan peruntukan Ordinan itu ditandatangani bersama oleh Menteri Kesihatan, Datuk Seri Dr. Adham Baba dan Menteri di Jabatan Perdana Menteri, Datuk Seri Takiyuddin Hassan, semalam.
Menerusi satu kenyataan akhbar bersama,  penguatkuasaan undang-undang sepanjang tempoh wabak memainkan peranan penting dalam melancarkan pelaksanaan aktiviti  kawalan dan pencegahan penularan jangkitan Covid-19 di dalam negara.
“Sehubungan itu, kerajaan menyeru orang ramai agar sentiasa mematuhi prosedur operasi standard (SOP) dan arahan yang dikeluarkan kerajaan bagi mengelakkan dikenakan  tindakan undang-undang.
“Kerajaan mengambil berat dan amat komited kepada usaha berterusan untuk mencegah dan mengawal penularan wabak Covid-19,” katanya.

Kenyataan itu berkata, secara keseluruhan, 10 peruntukan merangkumi lima pindaan peruntukan sedia ada dalam Akta 342 dan lima peruntukan baharu dimasukkan ke dalam Ordinan Darurat (Pencegahan dan Pengawalan Penyakit Berjangkit) (Pindaan) 2021.
Jelasnya lagi, pindaan dan tambahan peruntukan ordinan itu dibuat kerana terdapat keperluan segera semasa Proklamasi Darurat yang mana mengambil masa jika melalui proses biasa sidang Parlimen.
Pindaan bagi Akta 342 membabitkan Seksyen 2 (1) –  Tafsiran pegawai diberi kuasa; Seksyen 2(1) –  Tafsiran Pegawai Kesihatan Persekitaran; Seksyen 10 – Kehendak supaya memberitahu tentang penyakit berjangkit; Seksyen 15A – Perintah bagi memakai peranti pengesanan dan Seksyen 21A – Arahan Ketua Pengarah.
Manakala, bagi peruntukan baharu di bawah Ordinan Darurat termasuk Bahagian IVA Penguatkuasaan; Seksyen 22A – Kesalahan oleh pertubuhan perbadanan; Seksyen 24 – Penalti am; Seksyen 25 – Pengkompaunan kesalahan dan Seksyen 31 – Kuasa membuat peraturan-peraturan. – K! ONLINE.


60,000 liter bom air padam kebakaran
Oleh SITI A'ISYAH SUKAIMI

3 Mac 2021, 3:28 pm
PUTRAJAYA – Sebanyak 60,000 liter bom air digugurkan menggunakan pesawat Bombardier CL 415 milik Agensi Penguatkuasaan Maritim Malaysia (Maritim) bagi membantu operasi memadam kebakaran di Hutan Simpan Kuala Langat Selatan.
Bom air tersebut digugurkan dengan 10 kali sedutan atau ‘water scooping’ pada sesi pagi tadi dengan pesawat tersebut diterbangkan oleh Leftenan Komander Maritim Yusni Sari bersama empat anak kapal.
Ketua Pengarah Maritim, Laksamana Maritim Datuk Mohd Zubil Mat Som berkata, pesawat amfibia itu berlepas dari Stesen Udara Maritim Subang (SUMS) pukul 9.20 pagi dan operasi pemadaman mengambil masa hampir dua jam.
Menurutnya, ia diatur gerak atas keperluan yang kritikal dan sangat diperlukan bagi membantu memadam kebakaran di kawasan tersebut berikutan kesukaran laluan untuk diakses melalui jalan darat.
“Operasi pemadaman bermula pukul 9.20 pagi tadi dengan sumber air bagi pemadaman diambil dari perairan Tanjung Sepat.
“Bahagian Operasi Udara (BOU) menghantar dua pasukan penerbang yang terdiri dari juruterbang dan anak kapal bagi menyertai operasi pemadaman kebakaran itu,” katanya dalam satu kenyataan di sini hari ini.

Dalam pada itu, beliau berkata, sebanyak dua sesi penerbangan atau ‘sortie’ dijalankan hari ini iaitu satu sesi pada sebelah pagi dan satu lagi sesi pada sebelah petang.
Sementara itu, katanya, hasil pemerhatian mendapati, hampir 90 peratus kawasan yang ditugaskan kepada Maritim Malaysia telah berjaya dipadamkan. -K!ONLINE.


Nenek Sarah Hildebrand meninggal dunia
3 Mac 2021, 3:24 pm
PETALING JAYA – Pelakon Sarah Hildebrand berkongsi berita duka apabila kehilangan nenek tercinta yang menghembuskan nafas terakhir semalam.
Berita duka tersebut dikongsikan Sarah atau nama lengkapnya Nur Sarah Marie Hildebrand Asyraf Hildebrand, 31, menerusi satu hantaran Instagram.
“Dengan penuh dukacita saya ingin memaklumkan Atuk tersayang (nenek), Doyah Pin telah meninggal dunia. Saya sayangkan Atuk, al-Fatihah,” tulisnya ringkas.
Dalam perkongsian berkenaan, Sarah memuat naik dua keping gambar lama bersama Allahyarham neneknya.
Akibat kehilangan yang dilalui, pelakon drama Pujaan Hati itu terpaksa menunda seketika urusan bisnes yang diusahakannya ketika ini.
“Maaf kepada yang ada berharap saya akan mengepos keluar produk esok (hari ini). Saya minta maaf kerana berlaku sedikit kelewatan disebabkan kejadian yang berlaku.

“Kesabaran dan kerjasama anda amat dihargai,” katanya. K! ONLINE


IPD Sepang keluarkan 55 saman
Oleh NUR SHARIEZA ISMAIL

3 Mac 2021, 4:04 pm
SEPANG – Sebanyak 55 saman atas pelbagai kesalahan telah dikeluarkan polis dalam operasi khas pengubahsuaian ekzos motosikal yang dijalankan di Jalan Salak – Sepang di sini.
Operasi yang dilakukan sepasukan polis dari Bahagian Siasatan dan Penguatkuasaan Trafik (BSPT), Ibu Pejabat Polis Daerah (IPD) Sepang itu turut menyita dua buah motosikal.
Ketua Bahagian Siasatan dan Penguatkuasaan Trafik Daerah Sepang, Asisten Superintenden, Rudy Syahrizal Elham berkata, sebanyak 159 buah kenderaan telah diperiksa sepanjang operasi dijalankan yang bermula dari pukul 8.30 pagi.
“Dalam operasi yang sama, polis juga membuat pemerikaaan ke atas 102 individu.
“Daripada operasi yang dijalankan, polis telah mengeluarkan 55 keping saman atas pelbagai kesalahan trafik sementara dua buah motosikal telah di ambil tindakan sita di bawah Seksyen 64 Akta Pengangkutan Jalan (APJ) 1987,” katanya menerusi kenyataan di sini hari ini.
Sehubungan dengan itu, pihaknya turut menasihatkan mana-mana pemilik motosikal atau motokar yang telah membuat pengubahsuaian ekzos agar memasang semula ekzos asal sebelum tindakan tegas diambil.

“Mana-mana individu yang didapati bersalah membuat pengubahsuaian ekzos sehingga mengganggu ketenteraman awam boleh dikenakan denda tidak melebihi RM2,000 atau penjara tidak melebihi enam bulan di bawah Kaedah 103 iaitu di bawah Kaedah-Kaedah Kenderaan Bermotor (Pembinaan dan Penggunaan) 1959 (LN 170/1959), “katanya. -K! ONLINE.


10 minit simbah cat dah kena cekup
Oleh MOHD SHARKAWI LONDING

3 Mac 2021, 3:37 pm
ISKANDAR PUTERI – Seorang wanita hidup dalam ketakutan selepas diugut peminjam wang tanpa lesen atau ah long dalam kejadian di Jalan Ceria 24, Taman Nusa Indah di sini malam semalam.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, dalam kejadian pada pukul 10.05 malam itu, mangsa didatangi tiga remaja berusia 17 dan 18 tahun di hadapan pintu pagar rumah.
“Suspek bertindak membaling cat ke dalam kawasan rumah dan terkena pada kereta Proton Exora milik keluarga mangsa.
“Suspek juga meninggalkan sekeping nota ugut ‘hari ini cat, esok bakar’ sebelum beredar,”katanya dalam satu kenyataan di sini hari ini.
Dzulkhairi berkata, susulan laporan yang dibuat mangsa, polis berjaya menjejaki dan menangkap suspek kurang daripada 10 minit selepas mereka melakukan ugutan tersebut.
Katanya, mereka diberkas pengawal keselamatan di pondok pengawal kawasan perumahan terbabit selepas mangsa membuat aduan.

Siasatan awal mendapati dua daripada mereka mempunyai bekerja sebagai tukang masak dan tukang gunting manakala seorang lagi adalah penganggur.
Jelasnya, semakan rekod jenayah dapati masing-masing mempunyai satu rekod jenayah lampau selain ujian air kencing ke atas mereka bebas daripada pengaruh dadah.
“Polis merampas sebuah kereta Proton Saga dan dua peket plastik berisi cecair cat berwarna merah daripada saspek,”katanya.
Kesemua suspek direman untuk disiasat dibawah Seksyen 427 Kanun Keseksaan-K! ONLINE.


Langgar SOP adakan kenduri, lelaki didakwa
Oleh ABDUL RASHID ABDUL RAHMAN

3 Mac 2021, 3:43 pm
TEMERLOH – Gara-gara melanggar Perintah Kawalan Pergerakan (PKP) dengan mengadakan kenduri kahwin sehingga enam ahli keluarga positif Covid-19 menyebabkan seorang pesara didakwa di Mahkamah Majistret Temerloh hari ini.
Tertuduh, Abu Bakar Osman,59 dari Bukit Keramat,Mentakab di sini yang hadir bersama isterinya mengaku bersalah selepas pertuduhan dibacakan jurubahasa di hadapan Majistret Ti Pei Si.
Mengikut kertas pertuduhan, pada 13 Februari 2021 di antara pukul 1 petang hingga 2 petang bertempat di sebuah rumah di Bukit Keramat, Mentakab tertuduh mengadakan majlis makan yang mungkin dan diketahui ada sebab berkemungkinan menyebabkan jangkitan penyakit berbahaya.
Tertuduh melakukan kesalahan di bawah Seksyen 269 Kanun Keseksaan yang boleh dihukum di bawah seksyen sama yang membawa hukuman penjara maksimum enam bulan atau denda atau kedua-duanya.
Pendakwaan dikendalikan Timbalan Pandakwa Raya, Rifah Izati Mutalif manakala tertuduh diwakili peguam daripada Yayasan Biro Guaman Kebangsaan (YBGK) Tan Yu Tan.
Dalam rayuan dikemukakan Yu Tan memberitahu, tertuduh merupakan pesara dengan pencen bulanan RM1,500 dan masih mempunyai dua tanggungan iaitu isteri dan seorang anak.

Sementara itu,Rifah memohon supaya tertuduh dikenakan ikat jamin sebanyak RM5,000 namun Pei Si menetapkan ikat jamin sebanyak RM1,000 dengan seorang penjamin.
Pei Si kemudiannya menetapkan 23 Mac depan untuk membentangkan fakta kes dan hukuman.
Sementara itu, Ketua Polis Daerah Temerloh, Asisten Komisioner Mohd Yusri Othman berkata, lelaki terbabit didapati mengadakan majlis kahwin anaknya ketika tempoh PKP 2.0 hingga menyebabkan enam ahli keluarganya dijangkiti Covid-19.
Katanya, lelaki yang juga tuan rumah itu hanya mendapat kebenaran untuk menjalankan majlis akad nikah untuk anaknya tetapi tidak dibenarkan mengadakan kenduri.
“Namun lelaki itu telah mengadakan kenduri secara diam-diam pada 13 Februari 2021 dengan memanggil jiran serta sanak saudara.
“Beberapa hari kemudian salah seorang ahli keluarga yang datang ke kenduri itu disahkan positif Covid-19 dan hasil saringan terhadap ahli keluarga lain mendapati enam orang disahkan positif,”ujarnya. – K! ONLINE.


Jemaah haji wajib ambil suntikan vaksin Covid-19
Oleh KOSMO!

3 Mac 2021, 3:23 pm
RIYADH – Semua jemaah haji diwajibkan kerajaan Arab Saudi untuk mengambil suntikan vaksin Covid-19, menurut laporan tempatan.
Menteri Kesihatannya, Tawfiq al-Rabiah berkata, vaksinasi wajib tersebut merupakan syarat yang dikenakan terhadap semua jemaah haji yang bakal menunaikan ibadah berkenaan pada Julai hadapan.
Bagaimanapun, beliau tidak mengesahkan sama ada jemaah dari luar negara berkenaan akan diberikan kebenaran untuk mengerjakan haji, namun menegaskan suntikan vaksin adalah syarat utama untuk menyertainya.
Tahun lalu, Riyadh membuat keputusan bersejarah untuk mengehadkan jumlah jemaah haji ekoran pandemik Covid-19, lapor portal Middle East Eye. – Agensi


Pengusaha restoran gagal daftar Perkeso didenda RM1,500
Oleh NORADILA MAHAMAD

3 Mac 2021, 3:22 pm
KUALA TERENGGANU – Seorang pengusaha restoran di sini didenda RM1,500 oleh Mahkamah Majistret di sini hari ini atas kesalahan gagal mendaftar perusahaan dengan Pertubuhan Keselamatan Sosial (Perkeso) sejak dua tahun lalu.
Majistret Norina Mahmud menjatuhkan hukuman itu selepas orang kena saman (OKS), Zulkalmul Hakem Mat Zin, 33, membuat pengakuan bersalah ke atas pertuduhan tersebut.
Mengikut pertuduhan, Zulkalmul Hakem selaku majikan utama didakwa gagal mendaftar perusahaannya dengan Perkeso dalam tempoh tidak melebihi 30 hari selepas menggaji seorang pekerja pada 1 Januari 2019.
Kesalahan itu didakwa dilakukan di sebuah restoran miliknya di sini pada pukul 12.55 tengah hari, 1 Oktober 2019.
Zulkalmul Hakem didakwa mengikut Seksyen 94 (g) Akta Keselamatan Sosial Pekerja 1969 yang memperuntukkan hukuman denda maksimum RM10,000 atau penjara sehingga dua tahun atau kedua-duanya jika sabit kesalahan.
Pendakwaan dikendalikan Pegawai Pendakwa Perkeso, Safarul Faizam Salleh manakakala OKS pula tidak diwakili peguam.

Zulkalmul Hakem yang berang dengan kehadiran pengamal media membuat liputan kes pendakwaan tersebut membayar denda RM1,500 tersebut. – K! ONLINE.


MAIS nasihat Muhammad Sajad bertaubat
Oleh NORHAYATI YAHAYA

3 Mac 2021, 3:56 pm
SHAH ALAM – Usahawan kontroversi, Nur Sajat atau nama sebenarnya Muhammad Sajjad Kamaruzzaman dinasihatkan agar sedar dan bertaubat sekiranya apa yang didedahkan menerusi sebuah video mengenai perihal menukar agama itu adalah benar.
Pengerusi Majlis Agama Islam Selangor (MAIS), Tan Sri Abdul Aziz Mohd. Yusof berkata, perkara itu adalah sangat dikutuk oleh Allah SWT dan mahu Muhammad Sajjad, 36, agar secara sukarela dan ikhlas berjumpa dengan Jabatan Agama Islam Selangor (JAIS).
Abdul Aziz
“Saya ingin memaklumkan kepada saudara Muhammad Sajjad bahawa JAIS dan MAIS ini ingin membantu dia, kalau boleh secara sukarela dan secara ikhlas berjumpa dengan JAIS supaya kita dapat berbincang untuk kebaikan semua pihak.
“Jadi, tak perlulah saudara menyembunyikan diri sebab negara kita ini bukannya besar sangat, ‘sooner or later’ kita akan dapat dia,” katanya ketika ditemui pada Majlis Pelancaran Kempen Prihatin Buah Pinggang Kita Semua yang dianjurkan di Yayasan Islam Darul Ehsan (YIDE) di sini hari ini.
Pada 23 Februari lalu, usahawan kosmetik itu dikenakan waran tangkap oleh Mahkamah Tinggi Syariah Shah Alam kerana tidak hadir sebutan semula kes berhubung menghina Islam.
Sementara itu, pada 27 Februari, satu serbuan ke kediamannya di Seksyen 10, Kota Damansara, Petaling Jaya telah dilakukan petugas JAIS dengan bantuan polis dari Ibu Pejabat Polis Daerah (IPD) Petaling Jaya namun dia gagal ditemui dan disyaki cuba bersembunyi di lokasi lain.

Nur Sajat kemudian sekali lagi didakwa membuat kejutan seolah-oleh berniat mahu menukar agama melalui sebuah video berdurasi 1 minit 48 saat yang tidak dapat dipastikan tarikh video itu dimuat naik.
Mengulas lanjut, Abdul Aziz menambah, tujuan dan matlamat JAIS adalah untuk membantu ahli perniagaan itu agar tidak terseleweng daripada ajaran Islam yang sebenarnya.
“Kita boleh nasihat kepada saudara Muhammad Sajad ini, tidak perlulah dia buat kenyataan dalam media sosial, jangan timbulkan benda yang bukan-bukan.
“Pihak JAIS juga manusia biasa, mereka juga ada rasa kecewa dan marah jika sekiranya menggunakan media untuk sosial dengan kata-kata tidak baik sedangkan tujuan mereka adalah untuk mendapatkan maklumat yang betul, berbincang, bertukar-tukar fikiran dan membuat keputusan yang sesuai mengikut undang-undang,” ujarnya. -K! ONLINE.


Bombardier gugur 258,000 air di hutan simpan terbakar
Oleh NORHAYATI YAHAYA

4 Mac 2021, 9:00 pm
KUALA LANGAT – Kebakaran tanah gambut Hutan Simpan Kuala Langat Selatan berjaya dikawal daripada merebak masuk ke kawasan hutan menggunakan water bombing daripada pesawat bombardier milik Agensi Penguatkuasaan Maritim Malaysia (APMM) selama dua hari bermula Selasa lalu.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, sebanyak 43 sortie perjalanan penugasan dilakukan untuk menjatuhkan water bombing dengan jumlah kapasiti 258,000 liter air di kawasan kebakaran seluas 40.46 hektar itu.
Katanya, bermula hari ini, tugas menggugurkan water bombing di kawasan kebakaran tersebut diambil alih oleh Unit Udara JBPM menggunakan helikopter jenis Agusta AW189 sehingga ia selesai.
“Operasi pemadaman hari ini dilakukan dengan menggugurkan 1,200 liter air berjaya memadamkan api sepenuhnya di kompartmen 12 manakala dua lagi kompartmen iaitu 13 dan 14 hampir dipadamkan.
“Kita percaya, jika operasi ini dijalankan secara berterusan, kita akan berjaya memadamkan kebakaran sepenuhnya dalam masa seminggu,” katanya pada sidang akhbar selepas meninjau operasi pemadaman kebakaran tanah gambut Hutan Simpan Kuala Langat Selatan hari ini.
Turut hadir Pengarah Bahagian Udara JBPM, Nazili Mahmood.

Mengulas lanjut, Nazili memberitahu, penggunaan helikopter Agusta AW189 sangat berkesan terutama bagi memadamkan kebakaran hutan dengan tumpuan diberikan untuk memadam kepala menggunakan teknik secara terus (direct), serangan (attack) dan semburan.
Ujarnya, unit udara turut menggunakan dron bagi mengesan jumlah dan kedalaman api dalam tanah gambut menggunakan infrared.
“Kita akan menggunakan dron untuk memantau tompokan api dan mengatur gerak anggota yang bertugas di kawasan pemadaman.
‘Ia bukan sahaja membolehkan kita mengatur gerak jentera berat malah ia dapat mempercepatkan proses pemadam selain meringankan beban kerja anggota di lokasi,” katanya. – K! ONLINE


Peneroka mati selepas bergaduh dengan menantu
Oleh ABDUL RASHID ABDUL RAHMAN

4 Mac 2021, 8:57 pm
BENTONG – Seorang peneroka yang bertengkar dengan menantunya maut selepas ditendang di bahagian dada oleh adik kandung menantunya di Felda Mempaga 3 di sini semalam.
Ketua Polis Daerah, Superintendan Zaiham Mohd. Kahar berkata, dalam kejadian kira-kira pukul 2.15 petang itu mangsa yang berusia 59 tahun bertengkar dengan menantunya.
“Adik kandung menantunya yang berada di tempat kejadian menjadi berang dan telah menendang mangsa di bahagian kiri dada.
“Selepas itu mangsa mengadu sakit di bahagian dada dan muntah beberapa kali sebelum rebah,” katanya di sini, hari ini.
Tambahnya, pegawai perubatan yang datang ke rumah mangsa mengesahkan mangsa meninggal dunia di tempat kejadian.
Menurutnya, mayat mangsa dihantar ke Hospital Tengku Ampuan Afzan (HTAA) Kuantan untuk bedah siasat dan punca kematian masih belum dikenalpasti.

Dalam pada itu, beliau berkata, kes disiasat mengikut Seksyen 302 Kanun Keseksaan dan kedua-dua suspek yang melarikan diri berjaya ditahan di sebuah pondok di Empangan Klau pada pukul 10.30 pagi hari ini.
“Kedua-dua suspek adik beradik berumur 26 dan 34 tahun didapati positif dadah jenis heroin dan methampetamin serta mempunyai rekod jenayah lampau,”ujarnya. – K! ONLINE


Dua maut kemalangan dua kenderaan
Oleh ZAKKINA WATI AHMAD TARMIZI

4 Mac 2021, 10:32 pm
SEREMBAN – Dua maut dalam kejadian kemalangan membabitkan dua buah kenderaan di Jalan Jelebu, Batu 4 1/2 dekat sini malam ini.
Ketua Balai Bomba Seremban, Mohammad Idris berkata, pihaknya menerima panggilan kecemasan pada pukul 7.48 malam dan tiba dilokasi pada pukul 8.23 malam.
“Terdaat lima mangsa, seorang lelaki dan wanita dewasa maut ditempat kejadian manakala tiga
kanak-kanak cedera.
“Dua jenis kenderaan terbabit iaitu sebuah kereta Proton Saga dan sebuah kenderaan pacuan empat roda, Toyota Hilux,” katanya ketika dihubungi Kosmo! malam ini. – K! ONLINE


[VIDEO] Khemah peniaga rosak dipukul ribut
Oleh MOHD SYALMIZI HAMID

4 Mac 2021, 8:54 pm
SEBERANG PERAI – Kira-kira 30 buah khemah peniaga makanan jalanan di Kayangan, Kepala Batas di sini rosak akibat diterbangkan angin kencang petang tadi.
Kejadian kira-kira pukul 5 petang itu bagaimanapun tidak menyebabkan kecederaan atau kemalangan jiwa, namun melibatkan kerugian kepada peniaga kerana makanan yang dijual dan peralatan berniaga rosak.
Peniaga tauhu begedil, Wan Mohd. Mustaqim Wan Azizan, 33, berkata, kejadian itu berlaku begitu pantas dan peniaga hanya mampu menyelamatkan diri selain melihat peralatan perniagaan ditiup angin.
“Semasa kejadian saya pulang ke rumah sekejap sebelum dihubungi isteri dan melihat semuanya sudah musnah ketika kembali semula.
“Kejadian seperti ini kerap berlaku di sini, tetapi kali ini yang paling teruk apabila kesemua peralatan dan makanan yang dijual musnah,” katanya kepada pemberita hari ini.
Sementara itu, kejadian berkenaan tular di media sosial apabila rakaman video di tempat kejadian dikongsikan orang ramai.

Video itu memaparkan beberapa khemah peniaga rosak dan musnah. – K! ONLINE


Kerajaan PN masih utuh di bawah Muhyiddin
Oleh MOHD. HUSNI MOHD. NOOR

4 Mac 2021, 10:21 pm
PUTRAJAYA – Parti Pribumi Bersatu Malaysia (Bersatu) berpendirian bahawa kerajaan Perikatan Nasional (PN) pimpinan Perdana Menteri, Tan Sri Muhyiddin Yassin masih utuh dan berfungsi untuk memberi khidmat kepada rakyat.
Setiausaha Agungnya, Datuk Seri Hamzah Zainuddin berkata, Bersatu memandang serius kandungan surat yang dihantar oleh Presiden UMNO, Datuk Seri Ahmad Zahid Hamidi bertarikh 26 Februari lalu kerana ia mempunyai implikasi yang besar terhadap kerjasama di masa hadapan antara UMNO, Bersatu dan PN.
Hamzah bagaimanapun berkata, Bersatu memutuskan untuk terus fokus memperkasakan gerak kerja bersama rakan-rakan dalam PN iaitu PAS, STAR, SAPP dan GERAKAN.
“Gerak kerja ini adalah berlandaskan perjuangan yang jujur dan ikhlas kepada rakyat bagi memenangi pilihan raya akan datang,” katanya dalam satu kenyataan akhbar di sini hari ini.
Terdahulu, satu Mesyuarat Majlis Pimpinan Tertinggi (MPT) Bersatu yang dipengerusikan Muhyiddin diadakan di sebuah hotel di sini petang tadi dan berlangsung selama kira-kira tiga jam.
Sementara itu, Hamzah berkata, dalam mesyuarat itu, Bersatu menzahirkan kesyukuran atas kejayaan kerajaan PN menempuhi tempoh satu tahun mentadbir negara.

Kata Hamzah, dalam tempoh pentadbiran satu tahun itu, kerajaan PN telah berjaya menjulang prinsip-prinsip urus tadbir kerajaan yang baik, telus serta berintegriti terutama dalam memelihara kebebasan badan kehakiman dan kedaulatan undang-undang.
Menurutnya, dalam menghadapi pandemik Covid-19 dan situasi ekonomi yang mencabar, kestabilan politik adalah amat penting bagi memastikan segala perancangan kerajaan dapat direalisasikan dengan berkesan.
“Justeru, Bersatu mengucapkan terima kasih kepada semua parti politik yang setia dan istiqomah dalam mendokong serta mempertahankan aspirasi Kerajaan PN,” katanya.
Sebelum ini, UMNO menerusi surat rasmi kepada Perdana Menteri bertarikh 26 Februari lalu memutuskan bahawa tiada kerjasama dengan Bersatu pada Pilihan Raya Umum Ke-15 (PRU-15) dan UMNO berpendapat kebersamaan dalam kerajaan Perikatan Nasional (PN) boleh diteruskan sehingga pembubaran Parlimen.
Setiausaha Agung UMNO, Datuk Seri Ahmad Maslan menjelaskan, UMNO sentiasa berpegang kepada pendirian bahawa untuk memastikan perpaduan yang dibina atas sebuah pakatan atau kerjasama politik, mesti berteraskan kejujuran dan keikhlasan demi menjaga kemaslahatan rakyat. – K! ONLINE


Pengusaha panggung wayang lega dapat beroperasi semula
Oleh NUR HUDA MUSA

4 Mac 2021, 9:50 pm
PETALING JAYA – Kebenaran membuka semula operasi panggung wayang mampu memberi nafas lega kepada pengusaha selepas Perintah Kawalan Pergerakan Bersyarat (PKPB) dan Perintah Kawalan Pergerakan Pemulihan (PKPP) akan dilaksanakan di beberapa negeri esok.
Jurucakap Golden Screen Cinemas (GSC), Sharmine Ishak berkata, mereka sangat bersyukur dan teruja selepas diberikan lampu hijau untuk beroperasi semula selepas operasi panggung terpaksa ditutup beberapa bulan.
“Kami tidak sabar untuk mengalu-alukan kedatangan pelanggan esok selepas operasi ditutup beberapa bulan.
“Bermula esok sebanyak 26 daripada 34 buah panggung wayang GSC akan dibuka semula meliputi kawasan di Lembah Klang, Johor, Negeri Sembilan, Melaka, Pulau Pinang, Perak dan Pahang,” katanya ketika dihubungi Kosmo! hari ini.
Sementara itu katanya, pihaknya berharap semua panggung wayang dapat dibuka dengan kapasiti penuh selepas jumlah kes Covid-19 menurun bagi membantu untuk memulihkan semula perniagaan.
“Kami berharap pelanggan akan terus mematuhi prosedur operasi standard (SOP) yang telah ditetapkan supaya kita semua dapat menikmati keselesaan dan demi kebaikan bersama di panggung wayang,” ujarnya.

Kelmarin, Perbadanan Kemajuan Filem Nasional Malaysia (Finas) mengumumkan panggung wayang akan dibenarkan untuk beroperasi semula selepas pelaksanaan PKPB dan PKPP di beberapa negeri bermula esok.
Penutupan panggung wayang berikutan penularan Covid-19 dan pelaksanaan PKP menyebabkan sektor itu mengalami kerugian lebih RM400 juta dalam tempoh 10 bulan. – K! ONLINE


Jenazah Nor Hayati selamat dikebumikan
Oleh ISKANDAR SHAH MOHAMED

4 Mac 2021, 11:48 pm
SABAK BERNAM – Jenazah Allahyarham Nor Hayati Abdullah, 42, yang maut dalam runtuhan perancah besi di Jalan Lingkaran Tengah (MMR2) semalam, selamat dikebumikan di malam ini.
Jenazah Allahyarham dikebumikan di Tanah Perkuburan Islam Kampung Lubuk Pusing, Bagan Terap, Sungai Besar di sini, kira-kira pukul 10.30 malam.
Terdahulu, jenazah pekerja kilang elektronik yang dibawa dari Hospital Canselor Tunku Mukhriz (HCTM) Cheras tiba di Masjid Marzukiah untuk disembahyangkan pada pukul 9.45 malam.
Kakak mangsa, Maslina Wati, 43, berkata keluarganya bersyukur proses pengurusan jenazah anak bongsu daripada lima beradik itu berjalan lancar.
“Alhamdulilah, semua urusan dipermudahkan Allah termasuk keputusan saringan arwah yang disahkan negatif Covid-19.
“Jenazah Nor Hayati juga dikebumikan berdekatan pusara arwah kakak kami (Laila Hayati, 43) yang meninggal dunia akibat kanser payu dara pada 9 Mac 2019,” katanya ketika ditemui selepas pengebumian itu.

Tambah beliau, biarpun perit, dia sekeluarga hanya mampu pasrah dengan ketentuan Ilahi yang lebih menyayangi Allahyarham.
“Kami pasti merindui gelak tawa dan sikap peramahnya yang sentiasa menghiburkan keluarga terutama kanak-kanak,” katanya sebak.
Kosmo! hari ini melaporkan dua penumpang wanita maut manakala tiga yang lain parah selepas sebuah van kilang dihempap perancah besi yang sedang dalam pembinaan di Jalan Lingkaran Tengah (MMR2) berdekatan Bandar Tasik Selatan di Kuala Lumpur semalam.
Kejadian pada pukul 5.58 petang itu berlaku selepas sebuah treler dari arah Seri Petaling menghala ke Ampang terbabas sebelum merempuh perancah besi berkenaan sehingga
mengakibatkannya runtuh. – K! ONLINE


Warga asing dalangi sindiket pengedaran dadah dicekup
Oleh EDDY AQMAL MOHAMED HAMIDI

4 Mac 2021, 11:54 pm
PETALING JAYA – Aktiviti pengedaran dadah yang didalangi tiga lelaki warga asing tidak berpanjangan apabila mereka ditahan polis menerusi Ops Tapis di dua lokasi berasingan semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, kira-kira pukul 6.15 petang, sepasukan polis dari Narkotik Ibu Pejabat Polis Daerah (IPD) Ampang Jaya telah menahan dua lelaki warga asing di kawasan Taman Dato Ahmad Razali di Ampang, Selangor.
“Kedua-dua suspek berusia 28 serta 19 tahun dan pemeriksaan ke di dalam kereta jenis Chevrolet yang dipandu salah seorang suspek telah menemui sejumlah dadah disyaki ganja seberat 244 gram.
“Soal siasat yang dilakukan telah membawa pihak polis ke sebuah rumah di kawasan Bandar Baru Seri Petaling kira-kira pukul 11 malam hari yang sama dan menahan seorang lagi lelaki warga asing,” katanya menerusi satu kenyataan di sini hari ini.
Jelas beliau, pemeriksaan yang dilakukan di rumah berkenaan telah menemui dadah disyaki jenis ganja (550 gram), pil erimin 5 (1.20 gram) serta syabu (5.76 gram) dan ujian air kencing mendapati kesemua mereka positif dadah jenis THC.
“Dua daripada suspek merupakan pemegang kad Suruhanjaya Tinggi Bangsa-Bangsa Bersatu Mengenai Pelarian (UNHCR) manakala seorang lagi memiliki pasport dan ketiga-tiga mereka tidak memiliki sebarang rekod jenayah lampau.

“Siasatan pengesahan identiti masih dalam tindakan dan kes kini disiasat oleh Narkotik IPD Brikfields manakala kesemua suspek direman sehingga 9 Mac untuk siasatan lanjut,” jelas beliau.
Tambah Mohamad Farouk, suspek yang ditangkap di Ampang didapati telah aktif mengedar dadah jenis ganja di sekitar kawasan tersebut sejak empat bulan yang lalu dan menjual kepada rakan senegara serta warga tempatan dan keseluruhan hasil rampasan dadah dianggarkan bernilai RM4,000.
“Siasatan kes dilakukan di bawah Seksyen 39B Akta Dadah Berbahaya 1952, Seksyen 39A(1) serta Seksyen 12(2) akta sama,” tegas beliau. – K! ONLINE


Shopee tidak jual vaksin Covid-19
4 Mac 2021, 11:45 pm
PETALING JAYA – Shopee menafikan penjualan vaksin Covid-19, Pfizer, seperti mana gambar yang tular di media sosial.
Shopee dalam satu kenyataan mengesahkan tidak menemui senarai yang serupa seperti di dalam gambar tersebut.
“Gambar itu sebenarnya telah diubahsuai seolah-olah penjualan vaksin berkenaan disenaraikan di dalam laman jualan kami tetapi sebenarnya ia palsu serta tidak wujud.
“Imunisasi Covid-19 adalah masalah kesihatan negara yang tidak boleh dianggap remeh,” katanya dalam satu kenyataan di sini hari ini.
Tambahnya lagi, Kementerian Kesihatan (KKM), Kementerian Sains, Teknologi dan Inovasi (MOSTI) serta Suruhanjaya Komunikasi dan Multimedia Malaysia (MCMC) menyedari berita palsu ini.
“Kami ingin mengingatkan semua orang bahawa penyebaran maklumat palsu mengenai vaksin sedang dipantau oleh Polis Diraja Malaysia (PDRM) dan MCMC,” ujarnya.

Dalam ada itu, baru-baru ini, Kosmo! melaporkan, KKM mengesahkan, iklan jualan dalam talian membabitkan vaksin Covid-19 Pfizer yang tular di media sosial adalah palsu.
Ketua Pengarah Kesihatan, Tan Sri Dr. Noor Hisham Abdullah menegaskan, pihaknya mengambil maklum berhubung iklan yang tular di media sosial kononnya penjualan vaksin Covid-19 Pfizer berharga RM63.88. – K! ONLINE


Tindakan menidakkan Sidang Parlimen seolah mencabar titah Agong
Oleh AHMAD SHAHERMAN SHAMSURI

4 Mac 2021, 9:56 pm
PETALING JAYA – Tindakan Menteri Di Jabatan Perdana Menteri (Parlimen dan Undang-undang) semalam menidakkan Sidang Parlimen semasa tempoh Darurat berkuatkuasa seolah mencabar pandangan dan titah Seri Paduka Baginda Yang di-Pertuan Agong.
Pengerusi Barisan Nasional (BN), Datuk Seri Ahmad Zahid Hamidi berkata, perkara itu turut menghina institusi Raja Berpelembagaan dan pihaknya memohon ampun sekiranya kenyataan Menteri tersebut menyinggung hati baginda.
Menurut beliau, BN turut mengesyorkan semua ahli Dewan Rakyatnya menyeru Perdana Menteri serta jemaah menteri untuk menghormati titah Seri Paduka Baginda Yang di-Pertuan Agong supaya Sidang Parlimen diadakan dalam kadar segera ketika pelaksanaan Perintah Kawalan Pergerakan dilonggarkan.
“Prinsip Keluhuran Perlembagaan perlu ditegakkan bagi membolehkan Parlimen memainkan peranan yang wajar dalam memastikan semak dan imbang.
“BN dengan rendah diri merayu kepada Seri Paduka Baginda Yang di-Pertuan Agong, sekiranya diperkenankan, untuk menitahkan Sidang Parlimen diadakan dengan kadar segera menggunakan kuasa wewenang Baginda di bawah Seksyen 14 (1)(b) Ordinan Darurat (Kuasa-Kuasa Perlu) 2021 dibaca bersama Perkara 40 (2) Perlembagaan Persekutuan,” katanya dalam satu kenyataan di sini hari ini.
Ahmad Zahid berkata, BN menjunjung kasih titah Seri Paduka Baginda pada 24 Februari yang telah menzahirkan pandangan bahawa Dewan Rakyat boleh bersidang semasa tempoh darurat berkuatkuasa pada suatu tarikh yang difikirkan sesuai oleh baginda atas nasihat Perdana Menteri.

Ujarnya, BN menyambut baik titah itu yang bertujuan menegakkan amalan sistem demokrasi yang berteraskan prinsip keluhuran perlembagaan.
“BN sentiasa berpegang bahawa, nasihat Perdana Menteri kepada Seri Paduka Baginda Yang di-Pertuan Agong bagi membendung gejala wabak Covid-19 melalui Pengisytiharan Darurat serta Pemasyuran Ordinan Darurat (Kuasa-Kuasa Perlu) 2021 perlu memastikan hak suara rakyat di Parlimen tidak diabaikan.
“Sekiranya diperkenankan oleh Seri Paduka Baginda, saya sedia menjunjung titah Duli Tuanku untuk mengadap bagi menyampaikan pandangan berkenaan pertumbuhan sosio ekonomi negara terutamanya rakyat miskin,” ujarnya.
Pada masa sama, Ahmad Zahid turut menzahirkan penghargaan kepada pihak kerajaan dalam merealisasikan Program Imunisasi Covid-19 Kebangsaan.
“Penghargaan sama juga saya zahirkan kepada para wira-wirawati petugas barisan hadapan dalam pengorbanan yang dicurahkan tanpa mengira masa dan penat dalam memerangi wabak Covid-19. – K! ONLINE